Irati Jimenez: "Beste batzuren aldean, urria da euskarazko literatura, baina mugagabea bere edertasunean" - Diario de Noticias de Navarra\nIrati Jimenez: "Beste batzuren aldean, urria da euskarazko literatura, baina mugagabea bere edertasunean"\noihana cabello 15.01.2021 | 21:08\nArgazkian, Irati Jimenez idazlea. Oskar Montero\nArgazkian, Irati Jimenez idazlea.\nDeabruaren eskola euskal literatur lanak zabaltzeko webgunea sortu dute Irati Jimenezek, Mikel Sotok eta Esteban Montoriok. Tailerrak ere antolatuko dituzte\nEuskarazko eta euskaratutako literaturari ikusgarritasuna emateko leihoa sortu dute Mikel Sotok eta Irati Jimenezek, azken horrek azaldu duenez, irakurzaletasuna bultzatzearen gogoak bultzatuta. Esteban Montorio diseinatzailearen laguntza izan dute.\nZer irakatsi asmo du Deabruaren eskolak?\nEskola izena jarri diogun arren, irakurzaletasuna bultzatzea da gure asmo nagusia, eta irakatsi baino, guk geuk ikastea. Salamancako leizezulo batean Axular bera ere deabruaren ikasle izan zela zioten, pentsa besteok.\nNola sortu zen proiektua? Zein beharrak bultzatuta?\nEgia da sistema apur bat baxu dagoela eta badagoela irakurzaletasuna bultzatzeko beharra, baina esango nuke gogoa izan dela gehiago bultzatu gaituena. Plazerez, irabazi asmorik gabe eta diru-laguntzarik gabe abiatu dugun proiektu pertsonala da Deabruaren Eskola. Modu naturalean jaio zen. Irakurketa eder askori esker, Mikel Soto eta biok liluratu edo birmaitemindu egin ginen literaturarekin, eta pentsatu genuen testu horiek mesedegarriak izan zitezkeela beste askoren-tzat ere. Esteban Montorio diseinatzailearekin harremanetan jarri, eta berari esker lortu dugu Deabruaren Eskolari itxura ematea. Ia 200 testu ditugu, denak ilustrazio, marrazki edo argazki ederrekin hornituak eta pozik gaude, iruditzen zaigu lortu dugula gauza eder bat.\nLiteraturaren ezagutza zabaltzeko asmoz sortu duzue Deabruaren eskola. Ezagu-tza urria ala aberatsa da euskaldunona gure literaturarekiko?\nEz dakit ez ote zaigun gure iraganaren ikuspegi oso murritza eman. Daukagun sentsazioa da hasiberriak garela, oso txikia dela gure literatura eta iraganeko idazleak denak zirela apaizak. Hori esatea gehiegi esatea da. Gure literatura idatzia intermitentea izan da, baina ez gara hasiberriak. Beste batzuren aldean, urria da euskarazko literatura, baina mugagabea bere edertasunean; eta abade gehiegi izan ditugu, baina gaur egungo irakurle fedegabe ba-tzuk literatura horretan topatu dugu erromantizismoa, adiskidetasuna, sobrenaturalismoa eta beste hainbat gauza, apur bat ezezagunak direnak.\nLiteratura adierazpide desberdinak biltzen dituzue, gainera; 'era guztietako testu zati ederrak'. Zergatik behar da biltegi bat?\nBehar ote zen, denborak eta jendearen erantzunak esango du. Biltegiak egon badaude -hortxe Armiarma, Klasikoen Gordailua edo Basque Poetry-, baina uste dugu badagoela espazioa literaturarekiko pasioa, maitasuna eta lilura oinarri dituen proiektu batentzat. Sentimendu horiek eta sortzaileen zein irakurleen arteko harremanak izan dira literatura gaur arte bizirik mantendu dutenak.\nEta sorkuntzak badu lekurik? Nola?\nAldez aurretik argitaratutako lanak dira proiektu honen oinarria, ez bertarako nahita sortutakoak. Hala ere, horrek ez du esan nahi sorkuntzak lekurik ez duenik, alderantziz: irakurlezaletasunerako gogoa piztea da gure asmoa, eta gogo hori sugarretan dagoenean sor-tzen da literatura. Idazle handiak beti izan dira irakurle sutsuak.\nBiltegi bat baino gehiago izango da webgunea, eta literatura tailerrak emango dituzue. Zer ikasiko edo landuko da tailer horietan?\nHain da ezohikoa bizi dugun egoera oraindik ezin dugula zehatz ezer aurreratu. Datorren urteko lehen seihilabetekoan saiatuko gara Deabruaren Eskola saretik kanpo zabaltzen, eta gure asmoa literaturaren ezagutza zabaltzea litzateke. Gure ustez, jendeak asko daki literaturaz, baina sarritan dakiguna ez dugu errespetatzen, eta hori kontuan izan nahi dugu. Esaten digute liburu bat eskasa dela eta gustatzen zaigunean pentsatzen dugu gustu txarra dugula. Edo alderantziz, esaten digute zerbait ona dela, eta kontrakoa irudituta ere, onartu egiten dugu hori. Ahalduntzea gehiegi erabili dugun hitza da agian, baina lagundu nahiko genuke literatura-ariketa uler-tzen eta egiten, irakurtzea eta idaztea maite dutenak ahalduntzeko.\nWebgunea elikatzeko erreportajeak ere prestatuko dituzue. Zer da landuko duzuena?\nAker Larrea atalean euskal literaturak jorratutako gaiak landuko ditugu. Gernika, jazza eta prostituzioa gai hartuta egin ditugu aurrenekoak, eta emaitza ikusgarria dela esango nuke.\nSormena eta literatura saretik kanpora nola zabalduko duzue?\nKonfirmatu gabe daukagu, baina filosofia argi dago: irakurtzeko gogoa piztea. Denoi gertatu zaigu testu aspergarri bat irakurri behar izatea, agindu egin digutelako edo dena delakoa, eta bukaeran gorputza bera ere motelduta egoten da. Eta kontrakoa ere pasa-tzen da. Topatzen dugunean benetan gustatzen zaigun irakurketa bat, gehiago irakurtzeko gogoa pizten digu. Sentsazio hori da, Virginia Woolfen ustez, eleberri bat ona dela jakiteko modurik onena eta sentsazio hori da egiten dugun guztian bultzatzen saiatuko garena.\nDeabruaren eskolan nork parte hartu dezake eta nola? Zein ekarpen mota bilatzen duzue?\nIrakurle izatea da bilatzen dugun parte-hartze modu nagusia, deabrua-reneskola.eus helbidean sartuta, bertan dagoen buletinera harpidetuta zein gizarte sareen bidez gure jardunari jarraituz. Horrez gain, eskolakide izan nahi duenak topatuko du webgunean nola jarri gurekin harremanetan; horrela, gure zerrendara apuntatzeko eta webgunetik kanpo egiten dugun guztian parte hartzeko aukera izateko.\nEntregados los premios del XXX Certamen Literario en Euskera de Pamplona.\nErditu den lurralde berri batetik .


Berezko Masterra: Ingurumena, Iraunkortasuna eta GIH - UPV/EHU\nBerezko Masterra: Ingurumena, Iraunkortasuna eta GIH/\nBerezko Masterra: Ingurumena, Iraunkortasuna eta GIH\nInformazio gehiago: http://www.ehu.eus/cdsea\nIngurumena, Jasangarritasuna eta GJH (Garapen Jasangarriaren Helburuak) berezko masterraren bidez, alor honetako ezagutzak eskuratzeaz gainera, motibazioak, jarrerak eta balioak ere lantzen dira, irtenbide bat bilatzeko gure gizarteak jasangarritasunaren alorrean dituen arazoentzat. Helburua da espezialistak trebatzea, Ingurumenaren eta Garapan Jasangarriaren alorrean, ikuspegi kritiko bat izango dutenak arazo errealetarako irtenbidera orientatutako ezagutzei buruz, Garapen Jasangarriaren Helburuak betetzeari begira.\nIkasturtean eskuratutako gaitasunak praktikan jartzen dira enpresetan, erakundeetan eta ingurumenarekin eta jasangarritasunarekin lotutako beste entitate batzuetan.\nHainbat diziplinatako unibertsitate tituludunak.\nNahitaezko praktikak (200 ordu gutxienez) hitzarmen bidez lotutako enpresetan, erakundeetan eta ingurumenarekin eta jasangarritasunarekin lotutako beste organismo batzuetan.


GURE IZANA LABURBILTZEN DUTEN 11 ARRAZOI\nNafarroako iparraldearen eta hegoaldearen artean dauden kilometro apurretan naturaren eta kulturaren aldetik oso aberatsa den Erresumaz gozatu ahal izango duzu; aski harrigarria dena gurea bezalako komunitate txiki baterako. Kontu handiz zaindu ditugun kontraste handiko paisaiak, tradizioak, hizkuntzak eta askotariko arte-ondare aberatsa, baina etorkizunari begiratzea baztertu gabe betiere. Berdea, ederra eta San Fermingo jai handiaren hiriburua da Iruñea, eta Donejakue Bidearen atea da Nafarroa; oso ongi jaten da hemen, eta, gainera, diotenez, jator askoak gara nafarrak eta ongi bizi da hemen. Ez al zaitugu konkistatu oraindik?\nGure lurraldeko produktuak\nSantiago bidean sartzeko atea\nOso balorazio oneko ostatuak\nBenetako jende solidarioa\nHelmuga Slow Tourism\nNafarroaren historia emankorra da. Gaur egunera iritsi arte, historiako aro guztiek utzi dute beren aztarna paisaietan, herrietan eta ondare artistiko interesgarrian: lehenengo giza aztarnek, erromanizazioak, dinastia nafar eta frantsesek eta gerra karlistek. Gudu eta hitzarmenez osatutako historia, erregeak, erromesak, indianoak eta herria protagonista zirela. Eta horrek guztiak gure izaera eta idisionkrasia eratu du. Ver más información\nPirinioetako gailur elurtuetatik Errege Barde lehorretaraino, eskualde honetako aberastasun naturala, beti errespetatu eta kontserbatu dena, ezagutzera animatzen dizugu. Nafarroaren aniztasun klimatikoa harrigarria da gurea bezalako erkidego txiki batentzat, baina hari esker, ondare bikaina dugu: beti berdeak diren haranak, esaterako Erronkari edo Baztan; baso liluragarri eta koloretsuak, adibidez, Iratiko oihana, Orgiko basoa edo Kintoa; eta urak moldatutako zintzurrak, bertigoa eragiteko modukoak, hala nola Irunberriko arroila edo Arbaiungo arroila.\nGainera, urtegi lasaiez gozatzeko aukera izango duzu, adibidez, Leurtzakoaz; edo basoz inguratutako urtegiez, esate baterako, Irabia edo Eugikoez; bai eta urtegi aktiboez ere, hala nola Allozkoaz; eta hegaztientzako aintzirez era bai, besteak beste Pitillasko aintzira edo Las Cañas aintzira. Halaber, kondairazko kobazulotan, adibidez, Zugarramurdin barrena sartu ahal izango zara, bai eta eraketa politak ezkutatzen dituzten haitzuloetan ere bai, adibidez, Mendukilon eta Uradazubin. Nafarroan hainbat eremu babestu daude, besteak beste, hiru parke natural: Bertizkoa, Urbasa-Andiakoa eta Errege Bardeetakoa.\nNatura maite baduzu, hemen gozatuko duzu.\nEta zer eskaintzen du gure jaki-tokiak? Erriberako barazki apartak, besteak beste: kardua, orburua, potxak, zainzuriak edo pikillo piperrak. Horrez gain, foiek, onddoak, eta zapore handiko haragiak ematen ditu, eta horri laguntzeko, osagarri ezin hobea dugu: ardo beltzak, gorriak eta zuriak, Nafarroako eta Errioxako JDrekin. Eta, noski, postreak ere baditugu. Oraindik gazta, mamia, tututxoak eta esne frijitua probatu behar dituzu, eta, amaitzeko, digestioari laguntzen dion patxaran likore tipikoa har dezakezu.\nEta oraindik pintxoak geratzen zaizkigu... Bereziki, Iruñeako alde zaharrean, sukaldaritza txiki fin horretaz goza daiteke, bazkari nagusien aurreko ohitura errotu hori betetzeko. Taberna gehienek beren jardueraren askotariko lagina dute, eta pintxo tradizionalekin batera lurraldeko produktuetan oinarritzen diren pintxo sofistikatuak eskaintzen dira. Pintxoaren astean zehar Nafarroa bisitatu baino gauza hoberik ez dago. Aste hori Nafarroako zenbait herritan ospatzen da, martxoaren edo apirilaren bueltan, artisau irudimentsu eta samur horien proposamenik berritzaileenak dastatzeko\nNafarroak historia aberatseko eta kondaira anitzeko lurra da, tradizio zahar eta emozio handiz bizi dituen jai herrikoi ugariko lurraldea. Nafarroan fidelak gara izan ginenarekin eta oraindik ere garenarekin.\nAberastasun etnografiko handiko inauteriak ditugu. Martxoan erromesaldi nagusia ospatzen da, Xabierraldia, eta udaberria iristean, Nafarroa erromesaldiz betetzen da. Aste Santua bizitasun bereziz bizi dute Corellan, Tuteran eta Iruñean. Maiatzaren hasieran Almadiaren Eguna ospatzen da, eta uda iristean, Iruñean txupinazoak San Fermin jai unibertsala iragartzen duen bitartean, Pirinioetan gogora ekartzen dituzte akelarreak eta Erdi Aroko tratatuak, arbasoen dantzak dantzatzen dira eta herri-kirolak egiten dira. Erdigunean eta Erriberan jotaren soinua dago, behi hezigabeak askatzen dira eta hainbat herriko jai alai ospatzen dira.\nUdazkenean Erronkariko artalde transhumanteak Bardeetan sartzen dira, eta usoa ehizatzeko garaia iristean Etxalar ikusminez betetzen da. Eta neguan, Ekialdeko Errege Magoek eta Olentzero on hutsa haurrentzako opariz beteta datoz. Urtea amaitzeko era ezin hobea.\nNafarroa Santiago Bidearen atea da penintsulan eta bi bide nagusik zeharkatzen dute: Pirioniotik sartzen dena, Orreaga mitikotik, eta Aragoitik datorrena, alegia, Zangoza zeharkatzen duena. 200 kilometroan zehar ondare artistiko emankorraz eta dibertsitate natural, kultural eta gastronomikoaz gozatzeko aukera dugu, Frantziar Bidea deritzon bidearen barruan, hain zuzen, XI. mendean Antso III.a errege nafarrak bide ofizial gisa sustatu zuenaren barruan.\nAutoz, oinez, bizikletaz edo zaldiz egin dezakezu, baina parekorik ez duen bide historiko horretan murgilduko zara beti. Bidea truke kulturalaz hornitu zen eta gaur egun ere oinezkoen topagunea da. Oinezko horiek erlijiotasunagatik, kulturagatik edo kirolagatik ibiltzen dira, baina, edonola ere, esperientzia pertsonal ahaztezina da guztientzat.\nErdi Aroan jaio eta garai hartan izan zuen unerik gorena, baina bidea inoiz baino biziagoa dago orain.\nNafarroan kalitatezko eskaintza handia aurkituko duzu, honakoak biltzen dituena: arkitektura polita kontserbatu duten baserriak, gaitasun handiko eta zerbitzu berezidun hotelak, xarma bereziko hotel txikiak, ongi hornitutako eta landa-ingurune ikusgarrietan kokatutako kanpinak eta hainbat jarduera eskaintzen dituzten ostatu sinple eta praktikoak.\nEta lan egiten jarraitzen dugu. Gure zerbitzuaren kalitatea hobetu nahi dugulako. Halaber, jasangarritasunari, irisgarritasunari, berrikuntzari eta abarri dagokienez hobetu nahi dugu. Zure balorazioa eta iradokizunak kontuan hartuko ditugu.\nGure izaera ezberdina da iparraldetik hegoaldera, klima, paisaia edo gastronomia bezala. Hala, iparraldeko haran itxiek baserriko jendeen izaera zintzo eta adeitsua eratu du. Horiek baitaratzeaz, hizketaldiez eta suaren inguruan kondairak kontatzeaz gozatzen dute. Hegoaldean, ostera, mendiak egon beharrean lautada zabalak daude eguzkipean, eta horrek kalean bizitzera animatu eta jendearen izaera kanporakoi eta irekia sortu du.\nEa zuk zer diozun...\nOngi etorria ematen diegu bidaiari lasaiei. Une onez, begiratzeaz eta hizketaldi lasaiez gozatzen duten pertsona guztiei. Arnas sakona hartu eta topera bizi direnei, bilatu eta topatzen dutenei, dastatzen dutenei, bizitza maite dutenei.\nMirets itzazu ur-jauziak udaberrian, gal zaitez basoan udazkenean eta entzun ezazu marrualdia, lilura zaitez portada erromaniko batekin, egin ezazu Santiago Bidea, goi-mailako sukaldaritzaz zein eguneko menu sinple batez goza ezazu, goza ezazu landa-etxe batean zure lagun edo familiako kideekin, zoaz Iruñeara asteburu erromantiko bat izatera... Nafarroak lasaitasunez bizitzeko mila era eskaintzen dizkizu.


Le Mesnil-Opac - Wikipedia, entziklopedia askea.\nSaint-Romphaire, Le Mesnil-Herman, Moyon-Villages, Saint-Martin-de-Bonfossé, Bourgvallées eta Troisgots\nLe Mesnil-Opac Frantziako udalerria da, Mantxa departamenduan dagoena, Normandia eskualdean. 2013an 252 biztanle zituen.\n2007an Le Mesnil-Opac udalerrian erroldatutako biztanleak 252 ziren. Familiak 93 ziren, horien artean 18 pertsona bakarrekoak ziren (9 bakarrik bizi ziren gizonak eta 9 bakarrik bizi ziren emakumeak), 35 seme-alabarik gabeko familiak ziren, 31 seme-alabak dituzten bikoteak ziren eta 9 seme-alabak dituzten guraso-bakarreko familiak ziren.\n2007an 110 etxebizitza zeuden, 98 familiaren etxebizitza nagusia ziren, 10 bigarren erresidentzia ziren eta 2 hutsik zeuden. 109 etxeak ziren eta 1apartamentu bat zen. 98 etxebizitza nagusietatik 70 bere jabearen bizilekua ziren eta 28 alokairuan okupaturik zeuden; 2 etxek bi gela zituzten, 11 etxek hiru zituzten, 18 etxek lau zituzten eta 67 etxek bost zituzten. 78 etxek euren parking plaza propioa zuten azpian. 41 etxetan ibilgailu bat zegoen eta 55 etxetan bat baino gehiago zituzten.\nLe Mesnil-Opac udalerriko biztanleria-piramidea 2009an .\n2007an lan egiteko adina zuten pertsonak 160 ziren, horien artean 129 aktiboak ziren eta 31 inaktiboak ziren. 129 pertsona aktiboetatik 124 lanean zeuden (68 gizon eta 56 emakume) eta 4 langabezian zeuden (4 gizon). 31 pertsona inaktiboetatik 10 erretiraturik zeuden, 12 ikasten zeuden eta 9 "bestelako inaktibo" gisa sailkaturik zeuden.\n2009an Le Mesnil-Opac udalerrian 101 unitate fiskal zeuden, 281,5 pertsonek osaturik. Pertsona bakoitzeko diru-sarrera fiskalaren mediana urteko 16.332 euro zen.\n2000. urtean Le Mesnil-Opac udalerrian 18 nekazaritza-ustiategi zeuden, 370 hektarea erabiltzen.\nTroisgots (1,8 km)\nMoyon (2,1 km)\nFervaches (2,2 km)\nSaint-Romphaire (2,8 km)\nLe Mesnil-Raoult (3,7 km)\nLe Mesnil-Herman (3,8 km)\nMultimedia: Le Mesnil-Opac\nBNF: 15262291m (data)


Marxen teoriak indarrean daude oraindik | rufino iraola garmendia\n← Aita Menni\n“12 de octubre”, atzo →\nMarxen teoriak indarrean daude oraindik\nMarxek bazekien zer gertatuko zen Zaldibian, 2006an. Bete-betean asmatu zuen Idiazabal, 2006an, nolakoa izango zen. Oso modan dago, azken urteotan, ideologien krisiaz mintzatzea. Konkretuki, marxismoaren porrota aipatzen da. Porrot egin dutenak izan daitezke marxismoa aplikatzeko modu konkretu batzuk, edo marxismoak baino areago «marxista» batzuek aldarrikatu izan dituzten «postulatu» batzuk, badirelako marxismoan ere bideragarritasun gutxiko kontuak.\nBaina soziologiaren ikuspuntutik, Marxen teoriak indarrean daude, eta oso baliokoak dira edozein gizarte mota aztertzeko. Gaztetan, maiz entzun ohi genuen honako esaldi hau: “Bizi zaitez pentsatzen duzun moduan, bizi zaren moduan pentsa ez dezazun”. Hori, nolabait esateko, «burgesteko» arriskuaren kontrako txerto ideologikoa zen; termino erlijiosoetan esanda, «komunio espirituala» edo… horrelako zerbait. Ez dut uste, ordea, esaldi hori Marxena izan litekeenik, tontakeria baita.\nHark beste esaldi multzo profetiko bat jaulki zuen: “Bere borondatearen gainetik, gizonak ekoizpen sozialean harreman multzo jakin bat sortzen du. Harreman multzo horrek osatzen du gizartearen egitura ekonomikoa, eta horren gainean eraikia dago estalpe juridiko eta politiko osoa; kontzientzi forma jakin bat dator hortik. Ekoizteko modu materialaren mende daude bizitza soziala, politikoa eta intelektuala”. Hortxe dago hamaika aldiz entzun dugun «azpiegitura» eta «gainegitura» binomioaren funtsa.\nZer ikusi dauka, ordea, horrek Zaldibia edo Idiazabalekin? Erabatekoa! Errepara diezaiogun, adibidez, duela 60 urte Zaldibia edo Idiazabali. Nolako harreman sozialak zituzten?, nola egiten zuten festa?, zein zen indarrean zegoen pentsamoldea?, erlijioak zer garrantzi zuen?, konformismoa ala inkonformismoa zen nagusi?, gizarte kohesionatua al zen?, aisiak ba al zuen tokirik?, zer, nola eta non erosten zuen jendeak? Batzuei neuk erantzungo diet; besteak irakurlearen gogoetari eskainiko dizkiot.\nGarrantzi ikaragarria zuten Ordiziako azokak, igandeko mezak, eta herriko festek, mendi inguruetan egiten ziren erromeriekin batera. Azoka kenduta, hori asteazkenean izaten zen eta izaten da, beste ospakizun guztiak iganderako gordetzen ziren. Lanak eragiten zuen horrela izan zedin. Garai hartako herria, hein handian, nekazaria zen, eta ez zegoen aisiarako denbora handirik. Auzolana, martopilak eta txerri hiltzeak ere ospakizun sozialak ziren, denak lan jardunarekin edo ekoizpen motarekin erlazionatuak. Gizarte hura aski konformista zen; inor gutxi ausartuko zen arrastotik ateratzera; egon ere ez zegoen bide berriak urratzeko modu handirik, lan eskaintza berririk. Lan egin eta aurrekoak utzitakoari jarraipena ematea zen orduko pentsaera.\nErlijioak sekulako garrantzia zuen. Denetarako balio zuen: harreman sozialetarako, arau moralak ezartzeko, kontrol sozial gisa… Agian, azkeneko horregatik deitu zion Marxek «herriaren opioa». Dena dela, salbuespena zen elizara ez joatea. Beste kontrol modu bat maiseaketa zen. Norbait zerbaitetan pasatzen bazen, gauza txikia izanik ere, belarriak ederki «berotuko» zizkioten hurrengo egunean, lixiba jotzeko harriaren inguruan. Auzokoen zer esanari asko erreparatzen zitzaion, batez ere sexu kontuan.\nEgin dezagun aurrera; koka gaitezen duela 35 urteko giroan. A zer aldaketak 25 urtean! Askoren ustez, apaiztegi eta komentuetan aurkitu behar da aldaketa horren abiarazlea. Hori ere bai, baina, batez ere, lanbide berrietan (industrian) eta ekoizpen sistema berrian dago oinarria. Hasteko, orografia berean lurraren fisonomia zeharo aldatu zen garai horretan: ez zen ageri lehengo arto eta gari-sororik, belardiak arrunt murriztu ziren. Nekazaritza gainbehera erori zen; hitz batean, zeharo industrializatu zen gure ingurua. Ondorioz, denbora librearen aroan sartuko gara, lehen funtzionalak ziren ekintza eta ospakizun asko guztiz folkloriko bihurtuko dira (nekazaritza garaiko eta industri aroko azokak ez daitezke berdinak izan); dibertsifikazioa dago lanbideetan eta pentsamoldean; grebak eta gatazka sozialak ugalduko dira; erlijioari bizkar emango dio jende askok. Jai egiteko ez dago igandeari itxoin beharrik; tabernetan jada astegun buru-zurian egiten da jokoan; telebistaren eragina nabaria da (telebistak uste baino gehiago kohesionatzen du); oporretan ateratzen hasten gara. Hasi gara lehenengo erosketak denda handietan egiten. Bigarren sektorea sendotu da, eta hirugarren sektoreak eman ditu estreinako urrats tinkoak. Emakumea lanean dabil, eta familiaren kontzepzioa aldatzen hasiko da; berriro ere ekoizpen sistemaren «erruz».\nAzkenik, lotu gatzaizkion duela 10 urtetik honako egoerari. Aurreneko konstatazioa da teknologien aurrerapen ikaragarria; bigarren sektorearen teknifikazio itzela eta lan-postuen transformazioa, produkzioa ugaltzeko; hirugarren sektorearen indartze izugarria; denda erraldoien fikantze definitiboa; jateko ohituren aldaketa eta «eguneko menuen» gorakada; laugarren sektorea edo aisialdiaren aroaren sendotzea; telekomunikazioan egin diren aurrerabideak; gero eta gehiago kontsumitu nahia eta beharra; immigrazioa; sinesmen erlijiosoen desagerpena (modu masibo eta kohesionatzailean bederen); dibortzioa eta klase guztietako familiak. Detailetxo bat: astegunean tabernetan ez dugu, agian, orain 25 urte adina jendea ikusiko. Nora joaten da, bada, jende hori? Eroski eta Carrefourrera. Hori da moda berria: orain, denbora-pasa, merkataritza zentroetara joaten da jendea. Oporretan ahal den urrunena dago joan beharra.\nHara, iritsi da Zaldibiara eta Idiazabala Marxek orain dela 150 urte aurreikusitakoaren eskutik.\nEsta entrada fue publicada en 1 Iritzia/gogoeta y etiquetada Herriko programa. Guarda el enlace permanente.


"Dantzertik gaitasun ikaragarria du egokitzeko"\nEuskadiko Dantza eta Arte Dramatikoko Goi Eskolak, Dantzertik, zabalik izan du maiatzaren 11tik 26ra bitartean hurrengo ikasturterako izen-emate epea. Interesdunek informazioa jaso dezaten, ordu beteko bi saio telematiko antolatu dituzte hilaren 16an eta 23an (biak larunbata) goizeko 11etan; parte hartzeko, posta elektronikoa igorri behar dute administraritza@dantzerti.eus helbidera. Erakundeko zuzendari Igor Razquinek elkarrizketa honetan aurreratu duenez, irailetik aurrera ikasle eta ikasle ohiek Erasmus programan parte hartzeko modua izango dute. Horrez gain, osasun larrialdiaren harira sortzen ari den mundu berrian arteak duen balioa goretsi du. "Artista edo sortzaileok berrasmatu egin beharko ditugu modu berriak egoera berri honekin moldatzeko", azaldu du.\nGaldera. Dantzertik bost urte bete ditu. Zein da orain arteko lanaren balantzea?\nErantzuna. Oso balantze positiboa egiten dugu eta pozik gaude denon artean sortzen ari garen Dantzertirekin. Denbora gutxian gauza asko lortu ditugu eta lortzen jarraituko dugu, betiere gure ikasleei ahal dugun onena eman ahal izateko. Hezkuntza komunitate oso parte-hartzailea daukagu eta hori da gure indarrik handiena zerbait sendoa eraikitzeko.\nG. Ikasle batzuk arte eszenikoetako eta dantzako profesional bihurtu dira. Baduzue harremanik beraiekin? Nola sentitzen zarete egindako lana probetxugarria izan dela ikusita?\nE. Oso harro gaude gure ikasle zirenen profesionalizazioaren bilakaerarekin eta beraiekin harremanetan jarraitzen dugu, noski. Dantzertiren parte izan dira eta izaten jarraituko dute beti. Harremanetan jarraitzen dugu ailegatzen zaizkigun lan eskaintzak, ikastaroak, hitzaldiak, kolaborazioak eta masterrak eskainiz, eta edozein unetan aholkuak emanez. Lau urtez Dantzertin hezitzen ibili eta gero, poz handia ematen du egindako lana fruituak ematen ari dela ikusteak eta inpultso horrekin, hobetzen eta gauza gehiago lortzen jarraitzeko gogoa pizten digu gizartearekiko dugun erronka honetan.\nG. Zeintzuk dira hurrengo urterako berrikuntza nagusiak?\nE. Dantzerti eskola jaio berria da eta hobetzeko gaitasun ikaragarria dauka urtetik urtera. Hurrengo ikasturtera begira, lorpen garrantzitsuenetako bat ECHE (Goi Hezkuntzarako Erasmus Gutuna-Erasmus Charter for Higher Education) gutuna eskuratzea izan da, hau da, Erasmus programan sartzea. Zer suposatzen du honek? Gure ikasleek, irakasleek eta ikasle ohiek atzerrira joateko aukera izango dute bere formakuntza beste eskola, konpainia, elkarte, fundazio eta erakunde batzuetan aberasteko. Bestalde, ikasturtero egiten dugun bezala, antolamendua, egiturak, espazioak, barne proiektuak, erlazio instituzionalak eta sektore artistiko eta kulturalekin elkarlana areagotzen, berrikusten eta hobetzen jarraituko dugu.\nG. Ildo horretan, ezin aipatu gabe utzi osasun-alertak eragindako egoera. Nola moldatuko da Dantzerti egoera berri horretara?\nE. Dantzertik egoera berrietara moldatzeko gaitasun ikaragarria dauka, betiere hezkuntza-komunitate osoari esker. Koroa-birusak sortutako egoerak ikasketa presentzialak bertan behera uztera behartu gintuen eta lehenengo egunetik, ikasleek ikasgaiak telematikoki jarraitzeko aukera eduki dute, irakasleen esfortzu eta konpromisoari esker. Ikasgai guztiak online ematera moldatu dira gure ikasleek ahalik eta eduki eta konpetentzia gehien jaso dezaten helburu nagusitzat hartuta. Hurrengo ikasturteari begira, eta oraingo esperientzia edukita, hezkuntza komunitate osoa prestatuago dago etorri daitekeenerako.\nG. Azkenik, zein izan daiteke kulturaren eta arte eszenikoen ekarpena sortzen ari den mundu berrian?\nE. Kultura eta arte eszenikoen paperak berdina izaten jarraituko du. Aldatuko dena egiteko moduak izango dira. Horretarako artista edo sortzaileok berrasmatu egin beharko ditugu modu berriak egoera berri honekin moldatzeko. Kuriosoa da hezkuntza kontuan hartuta, jasan dugun konfinamendu egoera honetan bizirauteko erabili ditugun baliabide garrantzitsuenetakoak kirola eta artea (musika, dantza, irakurketa, zinema, antzerkia, sukaldaritza) izan direla. Hezkuntzari dagokionez, gizarteak garrantzi handirik ematen ez dien bi arlo. Espero dut egoera honek arlo hauekiko ikuspuntua aldatzea gizartean, eta sortzen duten onura eta garrantzia hobeto balioztatzea,\nLehen promozioko ikasleak graduatuta, helduarora iritsi da Dantzerti\nDantzerti Euskadiko Arte Dramatiko eta Dantza Goi Mailako Eskolako lehen promozioko ikasleek ekainean jasoko dute titulua, la... (gehiago irakurri)\nDANTZERTI + EOS\nDantza eta musika klasikoa uztartzen dituen ikuskizun ederra, familia osoari zuzendutakoa, partiturek gordetzen dituzten mist... (gehiago irakurri)\n'The big game' da Olatz de Andres euskal koreografoaren ekoizpen berria, xake bizidunetan oinarrituta landu zuen 'End Game' l... (gehiago irakurri)\nDantzertik ikasle berrientzako izen-ematea ireki du\nEuskadiko Arte Dramatiko eta Dantza Goi Mailako Eskolak, Dantzertik, ikasle berrientzako izen-emate epea irekiko du apirilare... (gehiago irakurri)\nEuskadiko musika zentroetako 19 urte arteko 80 ikaslez osatzen da EIO Orkestra. Kontzertu honetan Guridiren hamar melodiak jo... (gehiago irakurri)\nPIERROT (DANTZERTI + EUSKADIKO ORKESTRA SINFONIKOA)\nEuskadiko Arte Dramatiko eta Dantza Goi Mailako Eskolako (Dantzerti) ikasleek 'Pierrot' aurkezten dute, Euskadiko Orkestra Si... (gehiago irakurri)\nDurangaldeko lehen Pechakucha saioa eta esteroskopioekin ibilbide gidatua\nGerediaga Elkarteak datorren asterako, abenduaren 20 eta 22rako, bi ekintza berri antolatu ditu. Lehenengoa, Pechakucha forma... (gehiago irakurri)


"Gure umeak hemen jaio dira, baina ez dituzte beren sustraiak ahaztu behar" - Gasteiz - Alea.eus\n"Gure umeak hemen jaio dira, baina ez dituzte beren sustraiak ahaztu behar"\nErredakzioa 2020-11-23 10:33\nUrriaren 23an, Senegaleko hainbat lagun bildu ziren AnHitzak topaketen bigarren saioan. Senegaldarren artean wolofera da hizkuntza zabalduena; Gasteizen, umeek euskara ikasten dute euren jatorrizko kultura eta hizkuntza ahaztu gabe.\nGasteizko Hizkuntza Aniztasunaren Topaketen bigarren saioa urriaren 23an izan zen, Oihaneder euskararen etxean. Senegaleko hainbat lagun bildu ziren Mbolo elkartearen bidez. Guztira, zazpi heldu —lau gizon eta hiru emakume— eta lau ume izan ziren.\nAzaldu dutenez, Gasteizen Senegaleko komunitate handi samarra dago; 350 gasteiztar baino gehiagok jatorri senegaldarra dute. Euren jatorrizko herrialdean hainbat hizkuntza hitz egiten badira ere, wolofera da zabalduena, eta solasaldia bera woloferaz egin zuten. Bukaeran, Senegaleko doinuekin kantatzen eta dantzatzen ibili ziren, eta solasaldian parte hartzeko aukera emateagatik esker onez mintzatu ziren.\nMbolo elkarteko Issa Sambek laburbildu du AnHitzak topaketen bigarren saioa. Teranga!\n"Gasteizen hassaniaz hitz egiten duten saharar asko dago"\nErredakzioa 2020 aza 16 Gasteiz\nUrriaren 12an, Mendebaldeko Saharako emakumeek hasiera eman zieten Gasteizko Hizkuntza Aniztasunaren Topaketei. Hassania hizkuntza eta euskararen g...


Etxea berritu eta oraindik eta zureago bilakatzen - Basoko | Muebles Gipuzkoa\nEtxea berritu eta oraindik eta zureago bilakatzen\nIbilbide luzean altzairuetan bereiztuta, Basoko Altzariak zure bizitokiko behar eta txoko guztietara moldatzen da. Berritu etxea gurekin.\nGarces familiak 84 urte baino gehiago daramatza Basokoren gidaritzan, altzarien munduan esperientzia lortuz eta euren bezeroak lagundu eta aholkatzen, bizileku bakoitzan ingurune bakar eta eroso bat eratzeko. Erreforma Gipuzkoan\nBere kokaleku berrian, N-1 errepidetik ikusi daitekeen eraikin enblematikoan, establezimendu honek zure eskura jartzen du dekorazio eta altzari marka handienetan aukera zabala, bai logelarako, egongelarako, baita sukalde edo komunerako ere; beti ere, forma eta estilo ezberdinetan. Erreforma Gipuzkoan\nDisziplinarteko talde osatu eta espezializatu batekin kontatzen du Basokok, bezeroaren behar eta gustuetan oinarritutako arreta pertsonalizatua eskainiaz, bakoitzaren proiektura moldatuz. Izan ere, zaindutako diseinua eta primerako kalitatea dira esposiziotik nahiz enkarguz dendan jaso daitezkeen produktuen gakoa. Artikulu eta osagarri bakunetatik, gela osoak hornitzera arte. Erreforma Gipuzkoan\nBezeroek ideia jartzen dute; beraiek berriz, aplikazioa. Espezialisten eta zure arteko taldeko lan bat burutuko da, azken emaitza bilatu izan denaren berdina izan dadin, profesional hauen lanak eskaintzen duen garantia osoarekin. Erreforma Gipuzkoan\nZure estiloa diseinatzen dute, pertsonalizatutako proiektuak aurrera eramanez eta dekorazio kontzeptuak sortuz. Horregatik, salerosketaz gain, dekorazioan, erreformetan eta obren zuzendaritzan ere egiten dute lan. Erreforma Gipuzkoan


abendua | 2011 | ezkurrean haritza\nAbenduko lehen astea…\nPosted on 2011/12/04 by momo\nAbendua kulturaz blai datorkigu euskaldunoi… Durangoko Euskal Liburu eta Disken azokak 46 urte beteko ditu aurten, eta heldutasuna aspalditxo iritsi zuelako nonbait, gure idazle eta musikarientzako urtearen ardatza antolatzen duela esan genezake.\nAbenduaren lehen aste honek ere eraman zizkigun bi harribitxi, Mikel Laboa bata, Xabier Lete bigarrena. Gaurkoan Xabier Lete joan zitzaiguneko lehen urteurrena dugu, eta hark utzitako hutsunea bere kantekin betetzera gatoz. Onintza Enbeitak egin dio Berrian omenaldia… Irakurri, gogoratu… goza ezazu… Ezin ahaztu…\nNi ere langile baten alaba naiz. Ez aita bezain langilea, baina langilea neu ere. Zuri ikasi nizun handitzen ginenean ikusiko genuela isilik egoteak zenbat balio duen, eta gizaberez jositako gizarte honetan halaxe izan da. Mundu guztiak agindu nahi du, eta gu, gizabereok, gero eta makurrago goaz haren edo honen zerbitzurako lanera. Ia inork ere ez ditu sustraiak lurrari lotuak. Zuk Euskadi behar zenuen, baina gaurko jendeari Euskadi txiki gelditu zaio; munduko hiritarren mundua da oraingoa. Dena den, lehen zein orain, mundua amodio amorek mugitzen du. Euskaldunoi asko kostatzen zaigu amorea deklaratzea, baina badugu maitasuna jendearentzat zein herriarentzat. Urtebete da amets gabeko loak hartu zintuela, eta ez dakizu Kantauriko urak nola handitu diren. Espero dut urak euren bidera itzuliko direla eta aro zoragarri bat zabalduko dela murgildu nahi dutenentzat. Xabier, zuk ezin zenuen Euskal Herri zeurea maite, eta, hala ere, ezin zenuen bizi bertatik aparte. Nik ez dakit Euskal Herri gureak merezi adina maite izan zintuen. Ez dakit. Ez nazazu utzi kantatzen zenigun zuk, eta azkenean zeuk utzi gintuzun. Gaur, bainila gozo artean kontsumitu nahi dut zure oroimena, iragan denbora arrotzean irakatsi zenigun guztiaren akorduz.\nEuskararen Nazioarteko Egunaren ajeak…\nHizkuntza kulturari lotzen zaiolako halabeharrez, Euskararen Eguna ekitaldiz josia izan genuen atzo; aretoak baino gehiago, kaleak euskaraz bizi nahi dugun herritarrez bete genituen, egunerokotasunari aldarri eginez. Horixe behar du euskarak, atzo izan genituen eskenatoki haiek berak…\nArrakastatsu izan omen dira ekintza gehienak… Normalkuntza bidean, akaso bai. Azken 30 urteotan euskaldunon kopurua bikoiztu omen da, hori ere arrakasta da desberdintasunak gaitzaren pare tratatzen dituen gizarte honetan… Botila erdi betea dagoela ikusi behar, oraindik ere beste erdia betetzeko dugula jabetzeko.\nBaina botila erdi hutsik ikusi ere, ikus daiteke… Pako Aristik, euskara ahotik kendu zioten belaunaldiari errekonozimendurako eguna behar lukeela dio, euskararen eguna ospatzeko aitzakiarik ezin topa dezakeela, eta Zaldieroak Gipuzkoako ehun bat eragilek babestutako Donostiako Mintzodromo arrakastatsua ghetto gisa irudikatu digu… Horixe gure egunerokoa…\nIa ziur, guztiek dute arrazoi… Baina Zarauzko Musika Plazan euskara zabalduaz lau haizetara zabalago egiten gara hunkiturik kantatu genuen batek baino gehiagok… Behin betiko… euskaraz Euskal Herrian zioten ahurren ahotsek… gogotsu, jolasti, haiek jabetu gabe… gure ametsaren oihartzun.


Berriak archivos - Page 8 of 19 - Jesuitak Donostia\nPartidak: martxoak 3\nOharra: gaurko zerbitzuak\nOhar honen bidez jakinarazi nahi dizuegu autobus zerbitzua bertan behera gelditu dela. Eguraldia dela eta, ezin dugu gaurko klaseen garapen normala bermatu, baina ikasgelara bertaratzen diren ikasleak artatuko ditugu. Arratsaldean ez da PARAeskolar ekintzarik gauzatuko. Mila esker,\nAniztasunaren trataeran murgilduz\n3 hitzaldi adituez lagunduta gure seme-alabek izan ditzaketen ikasketa behar berezien inguruan. Haur guztiak bereziak dira, bakoitza bere gaitasun eta bertuteekin. Hala ere, haurren ehuneko batek, adimen normal edo altuekin, ikasteko eta sentitzeko beste modu bat izan dezakete, gainontzeko haurrekin alderatuz desberdina dena. Adierazpen hau abiapuntu gisa erabiliz, APYMAko Ikasketa-Aniztasunaren Komisioak 3 dibulgaziozko hitzaldi antolatu […]\n8 / 19« «...678910...» »


Antolatu indarrak, batu borroka feministara! Martxoaren 8an emakumeok* kalera\nAurreko otsailaren 18an Euskal Herriko Mugimendu Feministak borroka egun baterako deia egin zuen Iruñean.\nAurten berriro ere kaleak beteko dituztela adierazi dute "jendarte eredu hau bizigaitza dela pertsona gehienontzat, batez ere emakume eta genero disidenteontzat, eta jasanezina planetarentzat" adierazteko.\nBerdintasun formaletatik haratako, emakume, trans eta bolleren antolaketa aurtengo gai zentrala izango dela adierazi dute. Izan ere, "neoliberalismoak hain eragin handia duen mundu honetan, indibidualismo basati eta atomizatua sustatzen duen mundu honetan, komunitate feminista konprometitua" behar dela kaleratu dute eta horretarako "kaleetan talde, kolektibo eta asanbladetako antolakuntza feministaren bidez ere presioa" egin behar dela feminismotik.\nIruñea: Goizean 12:00etan mobilizazio deszentralizatuak herri eta auzoetan eta arratsaldean 18:00etan mobilizazio zentralizatuak eskualdeetan\nGasteiz: Arratsaldeko 17:30ean San Anton Plazatik\nDonosti: Goizean 12:00etan mobilizazio deszentralizatuak herri eta auzoetan eta arratsaldean 18:00etan mobilizazio zentralizatuak\nBaiona: 11:00etan Pausa aurrean (18 Lesseps kaia).\nBilbo: 13.00etan Jesusen Bihotzetik\nIrakurketa osoa jasotzeko jeitsi beheragoko estekan.\nZure auzo, herri edota hirian materiala behar izanez gero DRIVE karpeta honetan aurkituko dituzue bitartekoak.


Izarrak, rock zaleak eta Marion Cotillard | Kultura | Berria\nDonostiako 69. Zinemaldia. Atzoko laburpena\n2021eko irailak 18 07:29\nIndartsu hasi da Donostiako Zinemaldia; baina indartsu hasi bada ere, agerian gelditu da pandemiaren eraginpean egiten den bigarrena dela: ez ilararik ezta jende multzorik ere proiekzioen atarian eta alfonbra gorrian. Hala ere, izan dira nabarmentzeko une gogoangarriak. Epaile, antzezle eta gonbidatuen iritsiera, kasu; edota Evaristo La Polla Records taldeko abeslariak alfonbra gorri ezaguna zapaldu duen momentu biribila.\nEguneko beste protagonista Marion Cotillard izan da: Donostia sariaren bila ez ezik, Bigger Than Us ekoizpena aurkeztera etorri da. Irekiera ekitaldian ere une oso bereziak bizi izan dira; Zea Mays taldeak Rozalen abeslariarekin batera Negua joan da eta abestu duenean, adibidez.


Covid-19: mugikortasun berri bat Irunen - AUIF\nIrun hiria mugikortasun berrira egokitu da covid 19aren osasun-krisiaren deskonfinamenduaren faseei begira. Bizikletaren erabilera bultzatzea, oinezkoen joan-etorria erraztea, Irun 30 Hiria errespetatzea eta garraio publikoaren zerbitzuaren %100 berreskuratzea dira hiriko Udalak hartutako neurrietako batzuk.\nGogorarazi nahi dizuegu nahitaezkoa dela maskarak erabiltzea garraio publikoan. Irunbuseko lineek, Gautxoriak izan ezik, ohiko ordutegiak eta ibilbideak berreskuratu dituzte maiatzaren 11tik, erabiltzaileen segurtasuna bermatzeko neurriekin.\nIrakurri: Irunbusen lineak cobid-19ko 1. faserako\nHauek dira Irunen mugikortasun berri baterako bultzatutako 10 neurri nagusiak:\nErrespetua, inoiz baino gehiago, Irun Hiriari 30\nGaltzadan bizikleta hobeto seinaleztatzea\nBizikletak aparkatzeko toki gehiago kaleetan\nOinezkoek espaloiaren eskuinetik beti ibili behar izatea\nEspaloiak zabaltzea zabalera nahikorik ez duten merkataritza-guneetan\nOinezkoentzako eta bizikidetzarako guneak zabaltzea hiriko hainbat puntutan\nOinezkoei lehentasuna ematen dioten semaforoak\nAparkalekuak kentzea konpentsatzen duten neurriak (bonuak eta egoiliarren eremuak)\nGarraio publikoaren %100ean maskara nahitaez erbili behar izatea\nTAO berreskuratzea maiatzaren\nJose Antonio Santano Irungo alkateak azaldu duenez, udal taldeekin, udaleko hainbat arlorekin, merkataritza- eta ostalaritza-entitate eta lokalekin koordinatuta, alarma-egoerak eskatzen dituen urruntze- eta segurtasun-neurriak betetzen direla bermatzeko ekintzak lantzen ari dira.\nEz dira hiri gutxi deskonfinamendu honetan 30 hiri bihurtzen ari direnak. Neurri hori 2011n ezarri zen Irunen, eta 2013. urteaz geroztik hiri osoari eragiten dio, galtzadan autoak bizikletak aldi berean zirkulatzea ahalbidetuz. Izan ere, bizikleta garraio erabilgarri eta segururako alternatiba bihurtzen ari da, eta, horretarako, seinale horizontalak jarri dira Irungo bide askotan, txirrindularien segurtasuna hobetzeko.\nGainera, Udalak jakinarazi du lanean jarraitzeko asmoa duela hiriko hainbat puntutan bizikleta-erreientzako konexio gehiago jartzeko, bizikletentzako aparkaleku gehiago jartzea aztertzen ari dira eta laster jarriko da martxan Bidasoko Eskualdeko Ospitalearekin lotzeko bidegorri berria.\nIrakurri: Irunen mugikortasun iraunkorra bultzatuz\nAste hauetako apustu nagusia oinezkoen hiria da. Ildo horretan, Santanok nabarmendu du “hiri erosoa” dugula, “Oinezkoen ibilbideek ia edozein lekutara iristeko aukera ematen baitigute. Distantziak mantendu eta espazio nahikoa bermatu behar da, baina oinez mugitzea aukera ona da “.\nSemaforoen erritmoa aldatzea, oinezkoei beti eskuineko espaloitik zirkulatzea gomendatzea eta espaloi horiek handitzea dira aste hauetan zehar hartuko diren neurrietako batzuk. Horrela, herritarrentzako lekua irabaziko da gune jakin batzuetan, saltoki ugari daudelako segurtasun-distantziari eustea zaila izan baitaiteke, San Migel eta Pio XII.aren inguruetan, esaterako. Udalak bere webgunean azaltzen ditu hartutako neurriak, eta, gainera, hiriko plano batean ikus daitezke.\nMerkataritza-ingurunetik kanpo ere hartu dira hiriko oinezko trafikoa errazteko neurriak: Letxumborro etorbidean oinezkoentzako espazio handiagoa jarri da, non noranzko bakoitzeko errei bat kenduko den oinezkoentzako lekua irabazteko, eta tarte horretako abiadura-muga 30 km/h-ra mugatzen da. Erdialdean, Kolon pasealekua oinezkoentzat izango da igandeetan -Iparralde eta Gipuzkoa hiribideen artean-.\nBestalde, Behobiako errepidean (Bidasoa ibaiaren paraleloan doan G-636 errepidea) errei bat itxiko da astelehenetik ostiralera (20:00-23:00) eta larunbat-igandeetan egun osoan, bizikletariek erabili ahal izan dezaten. Errepidearen zirkulazioa Irunerako noranzkoan egongo da irekita; Behobiarako sarrera Dario Regoyos kaletik egingo da. Bitartean, Ibarlarako errepidea, egunero 20:00etatik, autoak eta bizikletak batera ibiliko dira: egoiliarrak bakarrik ibili ahalko dira autoan, joan-etorria justifikatuta eta gehienez orduko 10 kilometroko abiaduraz.


2019ko maiatzaren 13a [Ikerketa]\nZuntz optikoko gailu berriak diseinatu dituzte NUP-en, sentsoreen sare konplexuak sortzeko\nAitor López Aldaba kristal fotonikoko zuntzetan oinarritu da, eta, horri esker, parametro fisiko eta kimikoak monitorizatzeko ere baliatu ahal izan ditu gailu horiek\nAitor López Aldaba, NUPeko doktore berria.\nAitor López Aldaba (Iruñea 1988) telekomunikazio ingeniari gisa ari da lanean Siemens Gamesa Renewable Energies enpresan, eta, Nafarroako Unibertsitate Publikoan (NUP) defendatu duen doktoretza-tesiaren barnean, kristal fotonikoko zuntzetan oinarritutako egitura berriak diseinatu ditu zuntz optikoko sentsore moduan erabiltzeko; gainera, parametro fisiko eta kimikoak ere monitorizatzen ahal dituzte. Hala, gailu berri horiek -160 ºC eta 300 ºC arteko tenperaturak eta % 20 eta % 90 arteko hezetasunak kontrolatzen dituzte. Horrez gain, egitura horiekin sentsore askoko sare konplexuak diseinatu ditu, gailu horietako bakoitzaren kostu ekonomiko erlatiboa murrizten dutenak.\nZuntz optikoan oinarritutako sentsoreek ezaugarri hauek dituzte besteak beste: “interferentzia elektromagnetikoen aurreko immunitatea; aurkako egoerekiko erresistentzia; dimentsio trinkoak; multiplexatzeko gaitasuna, hots, hainbat sentsore komunikazio lerro bakar batean monitorizatzeko gaitasuna, iturburua eta hargailua partekatuz; eta urruneko monitorizazioa. Ezaugarri horiek guztiek oso erakargarriak egiten dituzte ohiko sentsore elektrikoen aldean”, dio ikertzaileak. “Gainera, gailu hauek aldi berean sentsore gisa eta komunikazio-bide gisa erabil daitezke, eta hori balio erantsia da”, adierazi du bikain “cum laude” kalifikazioa lortu duen doktoretza-tesiaren egileak. Smart Cities Instituko (ISC) Manuel López-Amo Sainz eta Cándido Bariáin Aísa ikertzaileek zuzendu dute tesia.\nKristal fotonikoko zuntzez osatutako sentsoreen kasuan, “material horiek duten egitura geometriko bereziak propietate eta gaitasun paregabeak ematen dizkie” zenbait parametro monitorizatzeko. Esate baterako, kristal fotonikoko zuntzek argia bideratu dezakete hutsik dauden nukleoetan, eta hori, aldiz, ezinezkoa da ohiko zuntz optikoen kasuan.\n“Kristal fotonikoko zuntzen ahalmenik nabarmenena argia zuntzaren nukleotik bideratzeko duten gaitasuna da, kontuan hartuta nukleo horrekin berehalako kontaktuan dagoen zeinahi elementuk zuzenean eragiten duela argian —azaldu du Aitor López Aldabak—. Gainera, egokitu daitezke aplikazioaren beharren arabera”.\nHiru jakintza-arloren fusioa\nAitor López Aldabak hiru jakintza-arlo fusionatu ditu bere ikerketan: kristal fotonikoko zuntzak, agente kimikoen jalkitzea zuntz optikoen gainean eta interferometria, hots, argia konbinatzen duten teknikak bereizmen handiagoko irudiak lortzeko.\nHala, ikertzaileak parametro fisikoetarako sentsoreak lortu ditu, hala nola tenperatura, tentsioa edo bibrazioa neurtzeko. “Nabarmentzekoak dira tenperatura-sentsorearekin lortutako emaitzak; izan ere -160 ºC eta 300 ºC arteko tenperaturak monitorizatzeko aukera ematen du eta modu esperimentalean baliozkotu zen Europako proiektu baten esparruan. 270 ºC-ko tenperaturara irits daiteke oso gogorrak diren giroetan, hezetasun maila altua eta gas korrosiboak dituztenetan, eta oso denbora-tarte luzeetan”, esan du.\nGainera, parametro kimikoetarako sentsoreen kasuan, Aitor López Aldabak zuntzaren barnean metal oxidoak jalkitzeko prozesua baliatu du; hala, zuntzaren nukleoaren inguruan material horretako geruza fin bat sortzen da. “Hori eginda, metal oxidoaren geruza finean gertatzen den zeinahi aldaketak zuntzetik bideratutako argian eraginen du, eta horrek monitorizatzen den parametroaren arabera konfiguratuko diren sentsoreak sortzeko aukera ematen du, zuntzaren barnean jalkitzen den material mota aldatuz soilik”, adierazi du. Bere ikerketan, zenbait parametro monitorizatzeko gailu berriak garatu ditu: pHa, hezetasuna, gasak eta konposatu organiko lurrunkorrak. “Bereziki aipatzekoak dira hezetasun sentsoreak: % 20 eta % 90 arteko aldaketak neurtzen dituzte, modu linealean, eta benetako hezetasun baldintzetan eduki ziren, lurrean”, esan du.\nAzkenik, sentsore interferometrikoen sare multiplexatuak garatzeko, Fourier-en Transformatua delakoan (FFT, ingelesezko sigletan) oinarritutako teknika berri bat baliatu du. “Zenbait sentsoreren seinale bateratuaren gainean egiten den eragiketa matematiko horri esker, sentsore horietako bakoitzaren portaera bereiz daiteke, banaka, gainerakoen eragina izan gabe”, aipatu du.\nHala, ikertzaileak esperimentalki frogatu du parametro desberdinak neurtuko dituzten sentsore askoko sareak sortzeko aukera, eta sentsore horiek aplikazioaren beharren arabera konfiguratu daitezke. “Sare bakoitzean dauden sentsore multiplexatuen kopurua handitzeak, hots, iturburua eta argiaren analizatzailea partekatzen duten sentsoreen kopurua, gailu bakoitzaren kostu ekonomikoa murrizten du; izan ere, oro har, iturburu eta hargailu horiek dira inbertsio handiena eskatzen dutenak zuntz optikoko gailuetan oinarritutako sare bat hedatzean”, amaitu du.\nAitor López Aldabak NUPen lortu zuen Telekomunikazio Ingeniaritzako titulua. Ikasketen amaierako proiektua egiten ari zela, “ECOAL-MGT: Gestión ecológica de pilas de residuos de carbón en combustión” Europako proiektuan parte hartzeko kontratatu zuten. Geroago, NUPeko TECOMBER doktoretza-programa egin zuen (Komunikazioetako, Bioingeniaritzako eta Energia Berriztagarrietako Teknologiak).\nDoktoretza-tesia egiten ari zen bitartean, Smart Cities Institutuko ikertzaile gisa lan egin zuen eta bi ikerketa-egonaldi egin zituen atzerrian: bata, hiru astekoa, ECOAL-MGT proiektuaren barnean, INESCen (Porto, Portugal), eta, bestea, hiru hilabetekoa, Mons-eko Unibertsitatean (Belgika).\nBere doktoretza-tesiaren ondorioz, hamabi artikulu argitaratu ditu eragin handiko nazioarteko aldizkarietan eta hamalau biltzarretan parte hartu du (horietako hamabi, nazioartekoak).


Donostia Zinemaldia :: POR UN INFANTE DIFUNTO\nPOR UN INFANTE DIFUNTO / ON A DECEASED INFANT (HILDAKO INFANTE BATEN OMENEZ)\nJulito, haur triste eta lotsati bat, giro ziztrin batean halamoduz bizi da bere guraso alkoholiko eta ozpinduekin. Familiak egoera larri honetan bizirik iraun dezan, euren gorputz-atalak moztu eta gero janariaren truke harategi batean aldatuko dituzte. Arratsalde batez, Clementa, umearen amak, semea harategira bidaltzen du. Julitok, eskarmentu tragiko honen ondorioz, mundu errealaren benetako ikuspegi beldurgarria ezagutuko du. Modurik krudelenean galdu du umetasuna, eta bere inguruko guztiekiko bat-bateko gorrotoa piztuko zaio.\nOurensen jaio zen 1972an, eta lau urte zituenetik Araban bizi da. Nerabe zelarik, Poe, Lovecraft eta Saderen eraginez narrazio laburrak idatzi zituen eta beldurrezko pelikuletako zatiekin ezberdinekin bideo domestikoan muntaia bat egin zuen, Tripas izenburupean. Bilboko Ikasketa Berrien Euskal Institutuan ikusentzunezko teknikak ikasi zituen, bertan A matanza do porco bideoa burutuz, eta ondoren Por un infante difunto pelikularen gidoia idatzi zuen.


Kartzelan euskara ikasteko eskubidea bermatu dadin bideak zabalduz - Durangaldea - Anboto.org\nKartzelan euskara ikasteko eskubidea bermatu dadin bideak zabalduz\nAnboto 2020-01-11 09:35\nKartzelan dauden euskal presoek euskara ikasteko duten eskubidea bermatzeko helburuagaz, HABEk ikasle ofizial moduan onartu ditzan lan egiten ari da euskara irakasle sarea bat. Momentu honetan, 49 euskal preso daude euskara ikasten eta horietako sei dira Durangaldekoak.\nZazpi irakaslek egindako lanari esker iaz zortzi presok gainditu zuten EGA azterketa. Aurten irakasleen sarea handitu egin da, 49 irakasle dira, eta euskal presoak HABEko ikasle ofizial izatea dute helburu. Ikasketa prozesuan hainbat traba izan ondoren gainditu zuten azterketa joan zen ikasturtean, irakasle sare horretan dagoen Arkaitz Zarragak azaldu duen moduan.\nDurangon bizi den irakasleak azaldu duenez, "baldintza oso txarretan eman behar ditugu eskolak eta materiala helarazteko oztopoak izaten ditugu. Presoen bisiten zerrendatik bat hartu behar dugu irakasleok. Lagun moduan sartu behar gara kartzelan, eta senideek bisita egiteko aukera galtzen dute. Eskola bereziak dira, paper eta boligrafo gabe, eta kristala tartean". Gaineratu du kartzela bakoitzak bere arauak dituela. Zarrragarekin batera Durangaldeko beste bost irakasle ere ari dira lanean irakasle sare horretan, Amaia Sarrionandia, Esther Garitaonandia, Miren Iturriagaetxebarria, Igor Landaluze eta Alaitz Etxebarria.\nEgoera horri aurre egiteko, eta EGA desagertuko zela ikusita, hasi ziren euskara irakasleak euskal presoak HABEko ikasle ofizialak izatea lortzeko lanean. HABEko ikasle ofizialak izanez gero eskolak emateko moduak aldatuko liratekeela nabarmendu du Zarragak: "Ikasketa-prozesu egokiagoa izatea lortuko litzateke, materiala sartzea erraztuko litzateke, ikasleek gelan geratzea lukete ikasteko...", argitu duenez. Gainera, HABEk maila gehiago egiaztatzeko aukera ematen du eta "hizkuntza gaitasuna hobetzeko aukera dute presoek", dio Zarragak. Gogoratu duenez, "hurruntze politikaren beste ondorio bat da hizkuntza eskubidearen urraketa".\nHABErekin harremanetan jarri zirenean, irakasleok HABEn izena emateko aukera eta HABEko azterketak egiteko aukera zutela jakinarazi zieten euskal presoei. "49 animatu ziren", Zarragak azaldu duen moduan. HABEko ordezkariekin batzartu izan dira eta Gasteizko Legebiltzarraren babesa ere jaso dute. Hala ere, oraindik ez dute lortu jarritako helburua betetzea. HABEko ordezkariak Espetxeetako Idazkaritza Nagusiko ordezkariekin hartu-emanetan daude Zarragak azaldu duenez, eta laster berriaren bat ematen dien zain daude irakasleak. "Euskal instituzioei dagokie hizkuntza eskubidea bermatzea eta borondatea ikusi arren, pausoak eman behar dira", gogoratu du Durangoko irakasleak. Gaur, Bilbon izango direla esan du.


Youtube • ZUZEU\nNola erabili daiteke YouTube zure marka pertsonala indartzeko? - Marka pertsonal bat sortzeko denbora asko behar izaten da. Duela gutxira arte aditu talde bat behar izaten zen irudi publiko bat s...\nYoutuberren bitxikeriak Youtube 2005 sortutako webgune digitala da eta munduko webgunerik ospetsuenetariko bat bihurtu da. Denok dakigu nola dabilen Youtube, batez ere, pertsona gazteak. Youtube ikus...\nTxoriak maite ez dituzten gobernuak - "Hegoak ebaki banizkio, neria izango zen, ez zuen alde egingo" . Hala dio Laboak abesti bihurtutako Joxean Artzeren poemak. Twitter eta gainontzeko sare sozialak...


Iurretako EKT enpresako langile bat hil da edukiontzi batzuk gainera erorita - GARA\nDagoeneko 49 langile hil dira aurten lan istripuz Euskal Herrian. Azkena, Iurretako EKT enpresan lan egiten zuen 39 urteko emakumea. LAB sindikatuak enpresa horretako lan baldintzak salatu zituen abenduan.\nA.Z. | IURRETA\nB.B.B. 39 urteko emakumea hil zen atzo, Iurretako Euskal Kataforesis (EKT) enpresan lanean ari zela. Goizeko hamaikak aldera, bere ondotik pasatzen ari zen orga jasotzaile batek zeramatzan hainbat edukiontzi gainera erorita hil zen langilea, enpresan ordezkaritza duten sindikatuek ohar batean adierazi zutenez. Atzoko istripuarekin, gutxienez 49 langile hil dira lan istripuz Euskal Herrian urtea hasi denetik.\nEKTko enpresa batzordea ELA, LAB eta UGT sindikatuek osatzen dute eta hirurek atzo jakinarazi zutenez, behin baino gehiagotan salatu dituzte enpresako gehiegizko lan erritmoak, prebentzio neurrien gabezia nahiz lan kargaren handitzea, «enpresaren aldetik inolako erantzunik jaso gabe», gaitzetsi zuten. Aitzitik, «prebentzio alorrean duen egoera prekarioaz jabetu arren, enpresak etekin ekonomikoak eta produktibitatea lehenesten ditu», salatu zuen ELAk. Egoera hori dela-eta, iazko abenduan LAB sindikatuak salaketa aurkeztu zuen Bizkaiko Lan Ikuskaritzan, EKTn gain produkzio handia zegoela eta lan guztia egiteko langile nahikorik ez zegoela salatuz.\nHala ere, sindikatu abertzaleak salatu zuenez, ikuskaritzako ordezkariak ez zuen inolako neurririk hartu, eta gomendio oroko batzuk baino ez zituen eman. Ildo honetan, LABek atzo adierazi zuen enpresek «intsumisioa» egiten diotela langileen osasunerako eta bizitzeko eskubideari, eta gaineratu zuen administrazioek, beren «geldotasun konplizearen bitartez», enpresa horiei legea ez betetzen laguntzen dietela.\nELAk, bere aldetik, prensa oharrean adierazi zuen «gehiegizko lan erritmoek eta prekarietateak hil egiten dutela», eta laneko ezbeharrak sortzen dituzten arrazoi estrukturalak zeintzuk diren jakina dela nabarmendu ostean arrazoi horiei ez zaiela heltzen gaitzetsi zuen.\nIstripua gertatu ostean EKTko langileak etxera joan ziren atzo. Astelehenerako berriz, 24 orduko lanuztea deitu du enpresa batzordeak. Era berean, 12.00etan elkarretaratzea egingo dute enpresa atarian.\nBeste bat, oso larri\nBeste alde batetik, LABek azaldu zuen 58 langile bat «oso larri» dagoela iragan ostegunean Loiuko Indubilsa galdara-lantegian izandako istripuaren on-dorioz. Istripua 6.50ak aldera gertatu zen, eta langilea Gurutzetako ospitalean dago.


Azkenaurreko itua | Zeinek erre nahi ditu hondakinak?\n2010/11/22 § Utzi iruzkina\nOrain gutxi arte Cementos Lemonako zuzendari nagusi izan denak, Nicolas Gamindek, zementuaren industriaz haragoko eragin eremuak ditu. Oficemen zementu industriaren patronaleko Baliabide, Teknologia eta Ingurumen Batzordeko presidente izan da. Aclima Euskadiko Ingurumen Industrien Klusterreko lehendakariorde kargua eduki zuen(44). Tecnaliako presidente izan zen 2003 arte. Ezin da ahaztu, bestalde, FCC taldeko filialetako bat dela Cementos Lemona. Eta gutxi balitz, ISR fundazioko lehendakariordea izan da. Aurten 69 urte egingo ditu, eta Cementos Lemonan zuen kargutik erretiroa hartua du. Bilbon ikasi zuen ingeniaritza industriala, eta ikasketak bukatu aurretik hasi zen enpresa horretan lanean; ia mende erdi bat egin du bertan.\nErretiroa hartu arren, zementu industriaren korridoreetan izen bat badu Gamindek. Eta izen horrek zerbait balio du zementu fabriketan hondakinak «balioztatzeari» buruz aldekotasunak hedatzeko. Hizlari ibili da leku ugaritan. 2009an Bartzelonan eman zuen hitzaldi erakusgarri bat, zementu industriaren egoeraren eta erronken berri emateko. Labur eta zehatz azaldu zituen zementu fabriketan hondakinak «balioztatzearen» abantailak:\nIngurumen abantailak: bestela desegingo liratekeen hondakinak aprobetxatzen dira; baliabide naturalen beharra gutxitzen da; eta negutegi efektuko gasen isurketak murrizten dira.\nGizarte abantailak: ingurumenaren ikuspegitik konponbiderik ez duten hondakinak kudeatzen dira: eta instalazio berrietan egin beharreko inbertsioak murrizten dira.\nAbantaila ekonomikoak: «arrazoizko» kostua duen zerbitzu bat ematen da; eta zementu industriaren lehiakortasuna hobetzen du.\nHiri hondakinetako errefusa erretzeari buruz ere, zementuaren industriak zer baldintza dituen aztertu zuen hitzaldi hartan. Erabat bideragarria dela, baina zementu fabrikatik kanpoko beste planta batzuek prestatutako hondakinak erabiltzea komenigarriagotzat jo zuen. «Konponbide ona, efizientea, segurua eta lehiakorra da», aldarrikatu zuen, eta zehaztu zuen, zementua egiteko labeetan, erregaien %37 «alternatiboak» izateko helburua posible dela(45).\nZementuaren industriari gainera zer-nolako arriskuak datozkion ere zerrendatu zuen Gamindek Bartzelonako hitzaldian: egungo krisi egoera; 2008an hasi eta 2009an jarraitu duen zementuaren kontsumoaren beherakada; «postkyoto mehatxua»; elektrizitatearen garestitzea; «balioztatzeari jartzen zaizkion mugak»… Baina industria arazo horiei erantzuten ari zaiola ere zehaztu zuen, efizientzia eta produktibitatea hobetuz, «balioztatzea» ugarituz eta berrikuntzan inbertituz.\n2009an beste hitzaldi bat eman zuen Madrilen, azaroaren 17an. Bartzelonan aipatutako zenbait gai errepikatu zituen, baina beste datu batzuk ere eman zituen. Esaterako, Espainia Europako zementu produktore handiena eta munduko seigarrena izan zela 2007an; 2008an, berriz, %23,8 jaitsi zela zementuaren kontsumoa eta, egun, produkzioa Asiara mugitzen ari dela. 2008an 46,5 milioi tona erregai fosil jan zituela zementuaren industriak, eta 4,1 milioi tona «erregai alternatibo». Energia kontsumoari dagokionez, Espainian kontsumitutako energia termikoaren %1,9 jan zutela zementu fabrikek, eta energia elektrikoaren %1,8. Digantearen buztinezko hankak erakutsi zituen Gamindek. Eta buztinezko hankei sendotasun apur bat emateko defendatu zituen hondakinak «balioztatzearen» abantaila ugariak, berriz ere. Azaldu zuen Galiziako, Herrialde Katalanetako, Espainiako eta Euskal Herriko 36 zementu fabrikak ingurumen baimen integratuak dituztela, ingurumenarentzat eta langileentzat segurua dela errausketa, eta errausteari buruzko araudiak bete egiten direla.\nGaminderen Madrilgo eta Bartzelonako hitzaldiak entzunda, pentsa liteke desabantailarik batere ez duela hondakinak erretzeak; mezu hori Gamindek eraman du zementuaren patronalera, Tecnaliara eta ISR-ra, esate baterako. Madrilgo hitzaldian aurkeztu zituen ondorioen zerrenda argigarria da, alde horretatik:\na) Hondakinen sorreraren hazkundea «geldiezina» da.\nb) Hondakinak zabortegietara ez botatzen laguntzen du haiek zementu fabriketan erretzeak.\nd) Europako herrialdeetan 25 urte daramatzate hondakinak «balioztatzen».\ne) Segurtasunaren eta osasunaren aldetik, baldintza ezin hobeak daude tratamendurako.\n«Zementu plantetan energia lortzeko balioztatzea egiteak hondakinen energia aprobetxatzen du, modu seguruan, aldaketa klimatikoaren aurka». Horrela bukatu zuen Madrilgo hitzaldia.\nIzan ere, klima aldaketarekin oso kezkaturik agertu izan da Cementos Lemona enpresako burua. Gaminde Eusko Ikaskuntzako kide ere bada, eta erakundearen XVI. kongresuko lehendakaria izan zen. Elkarrizketa egin zioten kongresu haren harira, eta ingurumenaz eta garapen iraunkorraz jardun zuen Gamindek elkarrizketatzailearekin. «Helburua ez da Europarentzako mundu zoragarria eta etorkizun oparoa lortzea, gosez hiltzen diren herrialdeak dauden bitartean. Garapen iraunkorrak bide bi horiek ditu, beraz: gizarte berdintasuna, hau da, munduko biztanle guztiek gutxieneko beharrizanak aseta edukitzea, eta garapenean aurrera egitea, munduak gaur egungoak baino okerragoak ez diren baldintzetan aurrera segitzeko moduan». Biodibertsitatea, «demodibertsitatea» eta eskubide berdintasuna aldarrikatu ostean, garapen iraunkorraren alde, industriak aldatu beharra daukala nabarmendu zuen: «Bestelako materialak erabili beharko dira, hondakinak beste era batean kudeatu, beste energia mota batzuk erabili». Izan ere, Gaminderen hitzetan esateko: «Energia da alarma pizten duen gaia. (…) Zenbait energia baliabide agortzen ari gara, eta gainera klima aldatzen ari da; ematen du gizakiaren eragina handia dela aldaketa horretan, batez ere karbonoan oinarritutako erregaien erabilerari dagokionez. Beraz, bada unea zer edo zer egiteko, eta oraintxe, ez bihar». Negutegi efektuarekin oso kezkaturik zegoela azaldu zuen, orduan, Cementos Lemonako buruak: «Asko kezkatzen nau gai horrek, atmosferara CO2 asko igortzen dudan industriala naizen heinean, eta buruhauste bat baino gehiago daukat horregatik».\n2006ko azaroan beste hitzaldi bat eman zuen, Energia, industria eta gizartea(46) jardunaldietan, eta zementu industriaren lehiakortasuna arriskuan zegoela nabarmendu zuen, 2007an kontsumoaren gailurra jo eta erorketa librea hasi aurretik, alegia: «Energia erabilera intentsiboa duen Espainiako industriak lehiakortasuna galtzeko arrisku handia du». Zementuaren industria da «energia erabilera intentsiboa» duenetako bat. Arriskuaren aurrean, aukera eraginkor bakarra ikusten zuen bideragarri Gamindek: gehiago erabiltzea «erregai alternatiboak» ―jatorri fosileko erregaien %37 beste erregai batzuekin ordezkatzeko aukera ikusten zuen―. Industriari energia kontsumoa errazteko eta negutegi efektuko isurien gainean «nahikoa eskubide» emateko eskatu zuen, baita ere. Eta hiru proiektu zehatz seinalatu zituen, garrantzitsuak zirela eta lehenbailehen abian jarri behar zirela ohartaraziz. Hiru proiektu horiek «eskakizun normatibo guztiak» zeuzkatela eta haien aurkako «trabak ezabatzea» galdegin zuen. Hiru proiektu horiek ziren: Bizkaia Energia, Petronorren koke planta eta Gipuzkoako errauste planta(47).\nArtikulu hau irakurtzen hasten direnek bere buruari galdetu ohi diote, zementuaren industriak hondakinak behar baldin baditu, errausteko, ez ote den errauste plantekin lehian ariko. Hitzaldi hartan erantzun zuen Gamindek.\nNicolas Gamindek 2006an ezinbestekotzat jo zituen hiru proiektu haiek azken urte honetan egin dute aurrerabidea. Bahia de Bizkaia Gas birgasifikatze plantak Espainiako Industria Ministerioaren baimena jaso du aurten, apirilean, gasa biltegiratzeko hirugarren edukiontzi bat jartzeko. 200 milioi euroko inbertsioa izango da, eta Europako Inbertsio Bankuak jarriko du erdia. Senerrek gidatutako enpresa talde batek egingo ditu eraikitze lanak ―FCC ere aurkeztu zen lehiaketara―. 2009ko uztailean, berriz, Petronorren Muskizko (Bizkaia) koke planta eraikitzeko finantzaketa argitu zen. Europako Inbertsio Bankuak jarriko ditu koke planta(48) eraikitzeko behar diren 800 milioi euroetatik erdiak. Gipuzkoako Hondakinen Kontsortzioaren egitasmoak 400 milioi euro balio ditu —BEZik zenbatu gabe, 223,5 milioi euroko gastua izango du errauste plantak—, eta erdia finantzatuko duela iragarri du Europako Inbertsio Bankuak, 195 milioi euro aurreratuta, nahiz eta finantzaketa horri buruzko bateko eta besteko berriak ez dauden argi, eta hitzarmena ez dagoen, artean, sinatuta.\n(44) Aclimako kide da, esaterako, Cementos Rezola «ingurumen industria».\n(45) 2009an eman zuen hitzaldia Gamindek, baina CER klubak, ikusi den legez, 2001erako ja emanak zituen aholku horiek berak. Hor sumatzen da hondakinak «balioztatzeari» buruzko esfortzua ez dela gau bateko ametsa, baizik eta esfortzu iraunkor eta jarraitua.\n(46) Jornada sobre energía, industria y sociedad, jatorrizko gaztelaniaz.\n(47) Josu Jon Imazek beste egitasmo bat nabarmendu zuen 2009an Donostian, EHUko udako ikastaroetan: Gipuzkoarako ziklo konbinatu estiloko plantaren bat beharrezko zela adierazi zuen, eta Pasaiako kanpoko portuan jar zitekeela iradoki.\n(48) Bide batez esanda, kokea da zementu fabriketako erregai preziatuetako bat. Fuel hondakinekin egiten da kokea.\n« Emaguzu gure eguneroko pneumatikoa\nAuzo aspergarri bat, CO2 deritzona »\nYou are currently reading Azkenaurreko itua at Zeinek erre nahi ditu hondakinak?.


#Zu2025 Eraldatu zaitez - PLASTIFISHAREN KOSTERA\n#Zu2025 Eraldatu zaitez\nHelduak / 2020-11-27 2021-08-17\nIngurumenaren aldeko-sentsibilizazio kanpaina, komunitatean ohitura jasangarriagoak bultzatzeko konpromisoa duten pertsonak buru dituena.\nAbian dugu Pasaian, Errenterian eta Oiartzunen “#Zu2025 Eraldatu zaitez” ingurumenaren aldeko-sentsibilizazio kanpaina, komunitatean ohitura jasangarriagoak bultzatzeko konpromisoa duten pertsonak buru dituena.\nEkopatruilak prestakuntza-ikastaroaren zati praktikoa da, eta aurtengo edizioan Plastifisharen Kostera proiektuaren baitan garatu da. Proiektu ekosozial berritzaile gisa Oiartzun ibaiaren arroan gehien kontzientziatutako sektoreek eskaintzen dute, euren maila desberdinetako esperientzia partekatuz.\nBizi dugun une berezia dela eta, formula berrien aldeko apustua egin da, kontzientziazio-mezua gure bizitzetan presente egon dadin, eta gure hondar-aletxoa jartzea ahaztu ez dezagun; izan ere, ingurumen-krisi handiak biodibertsitatearen galera azkarra dakar eta horrexek eragin du hain zuzen 2020. urtean bizitzen ari garena.\n#Zu2025 Eralda zaitez kanpaina pilotu honen helburua da tokiko saltokietan jarrita dauden euskarri fisikoen bitartez sentsibilizatzeko mezuak eta ideiak pasatzea herritarrei; hartara, herritarrak kontziente izan daitezen zein garrantzizkoa den eguneroko ohiturak aldatzea planeta osasuntsu batean bizitzeko.\nTransmititu nahi den ideia orokorra da kontsumoak mundu osasungarriagoa sortzeko botere handia duela; eta horregatik herritarrei gonbita egiten zaie hemendik eta 2025era bitartean ohiturak alda ditzaten eta ohitura horiek zuretzat bezala planetarentzat osasungarriagoak izan daitezen. Herritarrak ahaldundu nahi dira, jabetu daitezen kontsumo-hautuek zer-nolako garrantzia duten eraiki nahi dugun mundua diseinatzeko orduan, eta hasiera eman nahi zaio etorkizun desiragarriago baten protagonista gu guztiok izan gaitezkeen prozesu bati.\nHori dela eta, hilabete batez, “Zure kontsumoarekin zure osasuna eta Amalurra jokoan” lelopean, mezuak aldatuz joango dira, saltoki horiek erabiltzen dituzten herritarrek hainbat etapa esperimenta ditzaten:\n→ Ingurumen-arazoa ezagutzea eta pertsonoi hark nola eragiten digun.\n→ Gogoeta egitea eguneroko ohiturek inpaktu globalean duten eraginari buruz.\n→ Planeta osasuntsuago bat eraikitzen laguntzeko aukera indibidualak eta kolektiboak ezagutzea.\nPertsona bakoitzak, keinu bakoitzak, egunero, GARRANTZIA du. Dagoeneko otsoari belarriak ikusi dizkiogu, etorkizun desberdina nahi badugu, zerbait egin beharko dugu ORAIN.


-Nire belaunak ez dit uzten. (more…)\n-Lan bat agindu zidatek. (more…)\nJavierrek Eric Hobsbawmen The age of extremes: The short twentieth century, 1914-1991 liburuaren gaztelerazko edizioa zuen eskuan 1996ko ostegun hartan. Pasa den mendeko 80ko hamarkadan ezagutu nuen Javier euskaltegira hurbildu zen batean, ez zuen asko iraun. Nik ere ez nuen denbora asko igaro Komite Internazionalistetan, Javier lankide boluntarioa zen, ez zitzaion arrotza Atlantikoa zeharkatzearena, egun ere bisaz mukuru edukiko du igarobidea. (more…)\nDiadaren hondarreko egunean elkartu gara. Sanferminen aurretik egin genuen azken hitzordua, udaren puskarik handiena herrian ematen baitu Leonciok. Inoiz aitortu didanez tarteka denboraldi luzea behar du igaro sorterrian, terapia moduko bat da, pagadiak eta olibadiak ia elkarren ondoan, egun sorgoritsua suertatzen bada mendiaren freskotasuna bertatik bertara eta arratsaldearen akaberan ezin mauka motzean ibili. (more…)\nLeonciok besapean darama Nabarra en su vida histórica liburuaren edizio berria. Duela bi aste hitz-aspertuan aritu ginen Emilio Majueloren La idea de historia en Arturo Campión liburuaren karietara. Inoiz artikulu luze bat idatzi behar duela agindu dit, izenburua erabakia zuen bakarra, Arturo, ezezagun hori. (more…)\nEkainak 11 ditu, ilunabarra da zerrategiaren bidean. Gaueko hamarrak hurbil ditugu, euri zaparrada Txantreako Magdalenan, ortzadarrak ateratzeko imintzioa egin du, ez du lortu, gaua abaildu da, ez dit aieru onik ekarri ortzadarra agertu ez izanak, zeren gaztigu ote? (more…)\nEztabaida bizian utzi nituen atzo Koxme eta Leoncio. Koxme, Leoncioren osaba donostiarra, Narrika kaleko bizilaguna. Tarteka hiriburuzagira hurbiltzen da, gustukoa du Miguel Sanchez Ostizen literatura eta Biargieta auzoan etxean bezala sentitzen da. Kuriako La hormigan elkartzen ohi gara, inguratzen gaituzten liburuak maiz gure solasen adabakiak dira. (more…)\n-Egun, animatuko al zinateke hori egitera? (more…)


Borrokarako deia luzatu dugu, Batz-Araluceko proiektu industrialaren defentsan | LAB SINDIKATUA\nIndustria Metalgintza Borrokarako deia luzatu dugu, Batz-Araluceko proiektu industrialaren defentsan\nBorrokarako deia luzatu dugu, Batz-Araluceko proiektu industrialaren defentsan\nGaur, abenduaren 26, Ertzaintzaren ezinbesteko laguntzaz, Batz-Aralucen dagoen makinaria atera dute bertako 141 langileen etorkizuna kinka larrian utziz. LABek irmoki salatzen du gertatutakoa eta proiektu industrialaren aldeko borrokarako deia egiten du. Batz-Araluceko langileek euren etorkizunaren defentsan burutzen ari diren greban, euren eskubideak urratuak ikusi dituzte berriro. Izan ere, gaurkoan, lantokiak etorkizuna izan dezan ezinbestekoak diren trokelak atera dituzte poliziaren laguntzarekin.\nErabaki hau edozein kasutan larria den arren, are larriagoa da kontuan hartzen badugu erabakia hartu duena Batz-Araluce jabe den Batz kooperatiba dela. Ustez bestelako baloreak defendatzen dituen enpresa batek ezin ditu edozein enpresa kapitalistak hartuko lituzkeen erabaki berak (edo okerragoak) hartu.\nSalatu nahi dugu, era berean, langileen kontrako erasoak atzetik datozela, eta horren adibide argiak direla langile eta sindikatuetako kideen kontrako salaketak eta lan ikuskaritzak bidegabetzat jo zuen enpresa itxiera.\nLABek greba eskubidea urratzeagatik salaketa sartuta dauka eta orain salaketa hau zabaltzea aztertuko dugu. Dena den, LABentzat auzi hau judizializatzea eta epaileen esku uzteak ondorio txarrak ekarriko lizkioke auzian nahastuta dagoen mundu guztiari, bereziki Batzi.\nBorondaterik balego, bestelako irtenbideak lortzeko aukera dagoela uste du LABek. Irtenbide hau Batz eta Batz-Aralucek sortzen duten taldearen baitan eman behar da, eta Mondragon Taldeak interesik ez balu, inbertsore baten etorrerak lagunduta. Langileen gaitasunak, eta datorren urterako aurrikusita dagoen lan kargak horretarako aukera ematen dute. Horregatik, Batzi eta Mondragon Taldeari, jarrera inposatzaileak baztertu, euren ardura onartu eta Arratiarentzat ezinbestekoa den etorkizun industrial baten alde elkarlanerako deia egiten diegu. LAB prest dago horretarako.\nBitartean, LABek orain arte bezala langileen greba eta enpleguaren aldeko borroka defendatuko ditu eta Arratiako bizilagunei euren elkartasuna adierazteko deia luzatzen diegu.


Calibradores Y Dataloggers – Ineko Eusk\nPresio, tenperatura eta seinale analogikoen kalibragailu espezifikoak merkaturatzen ditugu, bai eta aukera tresna bakar batean biltzen duten funtzio anitzeko kalibragailuak, presioa, tenperatura, indarra eta aldagai fisikoak kalibratzeko eta egiaztatzeko aukera, hala nola, mA, V, mV, Ohmios eta abar seinale analogikoak.\nKalibrazio- eta egiaztapen-aplikazioetarako presio-ponpak teknikariari presioa sortu eta kontrolatzeko aukera ematen dioten ekipoak dira, presioa beharrezko neurketa-puntuan egonkortzeko. Eskuzko ponpa pneumatikoak 60 bar-eraino iristen dira, eta hidraulikoak 1000 bar eraino.\nManometroak, presostatoak, transmisoreak eta abarrak egiaztatzeko presio-bankuak, 1200 bar-era arteko aplikazioekin.\nBalantza manometrikoak, presio-balantza eta pisu hilen balantza gisa ere ezagutzen direnak, presio elektronikoak edo mekanikoak neurtzeko tresnak kalibratzeko epe luzeko tresnarik zehatzenak eta egonkorrenak dira. Presioaren zuzeneko neurketak, indarraren eta eremuaren zatidura gisa duen definizioaren arabera, eta kalitate handiko materialen erabilerak ziurgabetasun txikiak eta epe luzerako egonkortasun bikaina ematen dituzte emaitza gisa.\nTenperatura kalibratzeko bainuak eta labeak asko erabiltzen dira kalibrazio-laborategietan, tresneria-zerbitzuetan eta I+G laborategietan. Kalibrazio-bainu batetik edo bestetik makurtzerakoan, kontuan hartu beharreko funtsezko bi faktoreak lan-bolumen erabilgarriaren egonkortasuna eta uniformetasuna dira. Kalibratzeko bainu termostatikoekin, kalibratzeaz gain, termorresistentzia-zundak eta termopareak kalibratu daitezke.\nTermometro patroia edo erreferentzia, ezaugarri metrologikoengatik tenperatura bat neurtzeko prozesuan erreferentzia gisa jarduten duena da. Ohiko adibide bat beste termometro batzuen kalibrazioa edo egiaztapena da. Termometroak izan ohi dira, termorresistentzia-sentsorearekin; izan ere, mota horretako sentsoreak egonkortasun hobea du denboran, eta neurria hobeto errespetatzen da.\nTermometro patroia termopar, termorresistentzia (ahal dela) edo termistor sentsorea duen tenperatura-zunda batez eta adierazle digital batez osatutako kate termometriko batek osatzen du. Adierazle digitala erabiltzen duen sentsorearen funtzioak teknologia integratu bat edo beste bat izan behar du.\nDatu-erregistratzailea (datalogger) gailu elektroniko bat da, denboran zehar edo kokapenari dagokionez datuak erregistratzen dituena tresna eta sentsore propioen edo kanpotik konektatutakoen bidez. Datalogger eramangarriak (baterien bidez elikatuak) eta finkoak (sareko elikadurarekin) dauzkagu, datuak biltegiratzeko barne-memoriarekin eta zein ereduren arabera, datalogger berak sentsore edo erregistratzaile gisa ere jardun dezake. Beste batzuek erregistratu dituzten datuak Gailu hori oinarrizko ekipo informatiko batera konektatuta egon daiteke edo ez, biltegiratutako datuak deskargatzeko.\nMetrologiako profesionalentzat, higrometria-sorgailu batek aukera ematen du higrometria neurtzeko tresnak laborategian edo «tokian» kalibratzeko. GH 500 KIMO tresna ezin hobea da neurketa-tresnak laborategian edo gunean doitzeko eta kalibratzeko. % 5-95 HR eta -20 eta +80 ° c arteko neurketa-tartea eskaintzen du.\nDBM 620 emari-neurgailu berria tresna elektroniko bat da, batez ere difusoreetan eta aire-iragazkietan aire-emariaren irakurketa zuzenak eraginkortasunez hartzeko erabiltzen dena, aireztapen-instalazioak orekatzea erraztuz.\nDatuak eskuratzeaz hitz egiten dugunean, normalean DAQ edo das bezala laburtua, fenomeno fisikoen neurketak egiteko eta nolabait erregistratzeko prozesuaz ari gara, aztertzeko. Oro har, onartzen da datuak eskuratzea ez datorrela bat zinta edo paper-grafikoetan grabatzeko aurreko moduekin. Metodo horiek ez bezala, seinaleak domeinu analogikotik domeinu digitalera bihurtzen dira eta gero ROM, flash edo disko gogorreko unitateak bezalako ingurune digital batean grabatzen dira.\nDatu digitalak eskuratzeko sistema modernoek funtsezko lau osagai dituzte, fenomeno fisikoak neurtzeko kate osoa osatzen dutenak:\nBihurgailu analogiko – Digitalak\nDAQ softwarea duen ordenagailua, seinaleak erregistratzeko eta aztertzeko


Arakaldo - Wikipedia, entziklopedia askea.\nArakaldo Bizkaiko udalerria da. Nerbioi ibaiaren parean dago, izen bereko eskualdean. 165 biztanle zituen 2016. urtean.\nJabi Asurmendi Sainz (EH Bildu)\n43°09′11″N 2°56′07″W / 43.1531°N 2.9354°W / 43.1531; -2.935443°09′11″N 2°56′07″W / 43.1531°N 2.9354°W / 43.1531; -2.9354\n80 (%50) 79 (%49.4)\n% 86,67 (2011)\n% 22,22 (2011)\n% 44,44 (2010)\n% 29.75 (2016)\n7 Garraiobide eta azpiegiturak\n9 Arakaldotar ospetsuak\nArakaldo Bizkaiaren hegoaldean dago, Nerbioi ibaiaren ibarrean, eta Bilbotik hamazortzi kilometrora. Herriaren erdigunea, Elexalde-Madariagan dago eta elizaren inguruan bildutako etxe multzoak osatzen du.\nUdalerriak Arrankudiagarekin egiten du muga iparraldean eta ekialdean, Araban dagoen Laudiorekin mendebaldean, eta azkenik, Orozkorekin hegoaldean.\nArakaldok honako auzo hauek ditu: Elexalde, Etxebarri, Ibertxe, Iturriaga, Madariaga et La Isla.\nArakaldo 1520an sorturiko herria da. Urte hartan Arrankudiagatik banatu eta elizate independentea osatu zuen. Dena den, eraketa hori Bizkaiko jaurerriaren baimenik gabe egin omen zen, eta horrela, Arakaldok ez zuen sekula ordezkaririk izan Bizkaiko batzar nagusietan. Politikoki Arrankudiagaren erabakien menpe egon zen, harik eta XIX. mendean ofizialki udalerri bihurtu zen arte.\nGerra Karlistetan herriari su eman zioten eta eliza eta bi etxe baino ez ziren zutik geratu.\nEtorkizunean, Arakaldok 50 etxebizitza inguru eraiki nahi ditu Elexalde-Madariaga auzoan. Horrez gain, Urduña eta Arakaldoren artean, bidegorri bat eraikiko da Laudio zeharkatuko duena. Bidegorria eraikitzearekin batera, Nerbioi ibaiaren ertzetan 33 kilometro luze izango den parke bat egokitu nahi da.\nArakaldoko jarduera ekonomiko nagusia nekazaritza izan da historian zehar. Garia, fruta-arbolak eta barazkiak nagusi izan ziren. Horrez gain, abeltzaintzak ere bazuen garrantzirik. Dena den, herriaren itxura betiko nekazaritza-herri batena den arren, 2000. urtean nekazaritza udalerriaren jardueraren %2,77 bakarrik zen. Gaur egun, berriz, nekazaritza eta abeltzaintzaren inguruko 25 esplotazio daude herrian eta 230 hektareako azalera hartzen dute. Bestalde, Arakaldoko lurren %77an landatutako pinuak daude.\n1971. urtean Postensa enpresak (gaur egun Norten PH izenarekin ezagutua) bere fabrika Arakaldon ezarri zuen. Enpresa horrek porlanetik eratorritako produktuak ekoizten ditu eta 100 langiletik gora dihardute lanean bertan, Arakaldon bizi diren biztanle guztiak baino gehiago. Azken urteetan, etxe prefabrikatuak ekoizten dituzte, eta Zabalgana auzoan bederatzi solairuko bi eraikin egingo dituzte.\nLangileen gehiengoa inguruetako herrietatik dator, 2001eko erroldaren arabera, herriko 8 langilek bakarrik egiten zuten lan industria arloan.\nArakaldon boto-emaileek zuzenean alkatea bozkatzen dute. Zerrenden barruan egon behar badute ere, botoa pertsonari ematen zaio. Hala, herritar bakoitzak papeleta batekin 4 pertsona bozkatzen ditu, eta gehiengoa lortzen duena bihurtzen da alkate.\n2015eko maiatzaren 24ko hauteskundeetako emaitzen ondorioz Jabi Asurmendi Sainz (EH Bildu) da Arakaldoko alkatea. Víctor Egia Larrakoetxearen (EAJ) bigarren geratu zen. Asurmendik alkatetza bere taldearen baiezko botoei esker lortu zuen, gehiengo osoz.\n43 (% 50,59)\n42 (% 57,53)\n36 (% 42,35)\n37 (% 50,68)\nArakaldoko Milagros Ginea (Ahotsak proiekturako)\nArakaldon Nerbioi ibarreko hizkera hitz egiten da, sartaldeko mendebalderaren aldaera.\nBilboko Renfe Aldirien C-3 lineari dagokion Arakaldoko geltokiak ematen dio zerbitzua udalerriari.\nBizkaibusen honako lineek ematen diote zerbitzu Arakaldori: (Geralekuak Arrankudiaga udalerrian kokatuta daude)\nA3918 Bilbo - Orozko\nA3919 Orozko - Galdakaoko Ospitalea\nA3920 Urduña - Galdakaoko Ospitalea\nArakaldo AP-68 autobidearen albo batean dago. Iparraldean, Bilbotik etorrita, 2. irteera, eta hegoaldean, Gasteiztik etorrita, 3. irteera hartzen dira udalerrira sartzeko.\nBestalde, N-625 (Burgos-Bilbao) errepideak udalerria Laudio eta Ugao udalerriekin lotzen du.\nSanta Marina jaiak uztailaren 18an.\nJenaro Pildain (1931-2004), sukaldaria.\n↑ Towns Basque Country\n↑ «Ginea Iruretagoiena, Milagros - Ahotsak.eus» ahotsak.eus (Noiz kontsultatua: 2018-12-11).\n↑ «Arakaldo - Ahotsak.eus» ahotsak.eus (Noiz kontsultatua: 2018-11-08).\n↑ «Nerbioi ibarrekoa - Ahotsak.eus» ahotsak.eus (Noiz kontsultatua: 2018-11-08).\nArakaldoko udalaren webgunea.\nArakaldoko udalari buruzko informazioa Eusko Jaurlaritzaren webgunean.[Betiko hautsitako esteka]\nLiburuak: Euskal Herriko bidaia-gida/Herriz herri/Arakaldo\nAzken aldaketa 7 martxoa 2022(e)an, 12:36(e)tan\nOrriaren azken aldaketa: 7 martxoa 2022, 12:36.


Donostialdeko ESIaren Bottom Up proiektua - Mugiment edukiak\nDonostialdeko ESIaren Bottom Up proiektua\nDONOSTIALDEko ESIak hilabete batzuk daramatza lanean bere osasun zentroen bitartez pertsona nagusiei jarduera fisikoa agintzeko estrategia bat ezartzeko proiektuan.\nProiektuaren erakunde sustatzailea DONOSTIALDEko ESIa den arren, bertan beste erakunde batzuk kolaboratzen ari dira; Gipuzkoako Osasun Publikoko azpiordezkaritza, Lezo eta Donostiako Udalak, Gipuzkoako Foru Aldundiko Kirol Zerbitzua eta Gipuzkoako LMA-OSIen Ikerkuntza Unitatea.\nProposatzen den estrategiak ahalbidetuko du pertsona nagusien kolektibora zuzendutako jarduera fiskoaren preskripzioa ordenatzea eta sistematizatzea, non bere onurak aski frogatuak izan diren. Gainera, bizi ohitura osasungarrien sustapenaren alorrean erakunde arteko lankidetza erraztuko duen marko bat sortuko du.\nProiektu hau beste ildo estrategiko batzuekin lerrokatuta dago; Osakidetzarenak, Osasun Sailarenak, Mugiment egitasmoa, Nagusien Atentziorako Plana (PAM), edota osasun sisteman ikuspegi komunitarioa txertatzeko estrategia. Espero da sortuko diren emaitzak oso baliogarriak izatea Osakidetzan jarduera fisikoaren preskripzioari hurbilpena zabaltzeko.\nAzpimarragarria da proiektu honetan Mugiment egitasmoak bultzatzen dituen jarduera fisikoko orientazio zerbitzuek berebiziko garrantzia hartzen dutela eta jarduera fisikoaren preskripzioaren oinarrietako batean bilakatzen direla.


Biribilko egitasmoan parte hartzen duten 5 merkataritza establezimenduk Bilboko Udalaren esker ona jaso dute Euskararen Nazioarteko eguna ospatzeko egindako ekitaldian\nEuskararen normalizazio prozesuak Bilbon aurrera egin dezan, merkataritza sektorearen inplikazioak duen garrantzia azpimarratu nahi izan du Udalak abenduaren 2an Euskararen Nazioarteko Eguna ospatzeko burutu den ekitaldian. Horretarako, Biribilko egitasmoan parte hartzen duten 5 establezimenduk aitortza eta esker ona jaso dute, euskara sustatzeko erakusten duten konpromisoarengatik eta egiten duten ahaleginarengatik.\nAlde batetik, Frutería Los Chicos, Arbeko Electrodomésticos eta Farmacia Lotina establezimenduek euskara ikasi eta bezeroei zerbitzua euskaraz eskaini ahal izateko egiten duten ahalegina eta erakusten duten gogoa goraipatu nahi izan da. Hirurek, modu erregularrean hartzen dute parte Biribilko Euskara ikastaroetan.\nBestalde, Semillas, plantas y floristería Mikel Zuazua eta Deustu Bike establezimendu euskaldunak dira eta Biribilkon kokatzen den Euskararen Txanda ekimenean parte hartzen dute. Establezimendu hauek, euren bezeroei euskarazko arreta eskaintzen dietela ezagutarazteko Euskararen Txandaren logoa agerian ipini dute. Horrela, bezero euskaldunak bertan sartu eta euskara erabiltzera animatu nahi dira. Hortaz, bi establezimendu hauek merkataritzan euskararen erabilera sustatzeko erakusten duten borondatea eta konpromisoa goraipatu nahi izan da.


berriak • ZUZEU\nOstrukarena - Leire Narbaizak Gipuzkoako Hitzan. Batzuetan ostrukarena egin nahiko nuke: burua zulo batean sartu, ea arazoen aurrean ez ikusiarena eginda desagertu egiten diren, berez. Baina...\nEgunero ziriborro bat munduko berrieri buruz. Ikuspundu berezi bat zabalduz euskaraz. http://ziriborro.blogspot.com/ Webgune berri hunek egunero ziriborro berri bat eskaintzen...\nTitular bitxiak, berri eroak\nErrealitateak fikzioa gainditzen duela esan ohi da, eta egia biribila da hori; begirada bat eman bestela jarraian jasotako titularrei. Hau mundu eroa! Giltzurrun bat saltzen du iPad 2a erosteko...\nBerriako titularrak honela dio: "Azken atxiloketak salatzeko mobilizazioak debekatu ditu Herrizaingo Sailak" Eitb.com-ekoak horrela: "Herrizaingo Sailak ETAren aldeko manifestazioak debekatu ditu" M...


Egoitza elektronikoaren definizioa - Eusko Jaurlaritzaren Egoitza Elektronikoa - Zer da?\nEgoitza elektronikoaren definizioa\nIrakurketa erraza bertsioan irakurri\nEuskal Autonomia Erkidegoko Herri Administrazioaren egoitza elektronikoa herritarrentzako informaziora eta izapideetara iristeko gune seguru bat da, informazioa eta gunearen bidez balia daitezkeen zerbitzuak osoak eta egiazkoak direla eta eguneratuta daudela bermatzen duena.\nGailu seguruko ziurtagirietan oinarritutako sinadura elektronikoko sistema bat erabiltzen du egoitza elektronikoak, bai identifikatzeko, bai komunikazioa segurua dela bermatzeko. Ziurtagiriak balidazio hedatua du, eta aparteko babes-geruza bat ematen dio erabiltzaileari. Egoitzaren titularra berdez agertzen da helbideen barran.\nTitulartasuna eta erantzukizuna\nGobernantza Publiko eta Autogobernu Sailari dagozkio egoitza elektronikoaren titulartasuna eta hura kudeatzeko gaitasuna.\nEta egoitzan edukiak nahiz zerbitzuak argitaratzen dituen organo eta erakundeetako bakoitza da informazio horren, irisgarritasunaren, erabilgarritasunaren, osotasunaren eta segurtasunaren erantzule, egoitza honen lege-eskakizunen arabera.\nEgoitzaren zerbitzuak eta baliagarritasuna\nEusko Jaurlaritzaren egoitza elektronikoan hauek aurki daitezke:\nEusko Jaurlaritzak ematen dituen zerbitzuei eta haiek kontsultatzeko, eskatzeko eta/edo izapidetzeko moduari buruzko informazioa. Haietako batzuei dagokienez, izapidetze elektronikoan sartu ahal izango da.\nNire karpeta: hasita dauden espedienteak kontsultatzeko eta izapidetzeko gunea.\nEAEko aldizkari ofizialerako sarbidea.\nEuskal Autonomia Erkidegoko herri-administrazio guztiekin zerikusia duten enplegu publikoko prozesuei buruzko informazioa.\nkontratatzailearen profilari buruzko informazioa; hau da, Eusko Jaurlaritzaren kontratazio publikoko prozesuei buruzko informazioa.\nbeste aukera batzuk, hala nola Eusko Jaurlaritzaren ordainketen pasagunea (nire ordainketa), sinadura eta dokumentu elektronikoen egiaztapena.


Trenbidearen “irisgarritasuna eta segurtasuna” bermatzeko obrak iragarri dituzte ADIFek eta RENFEk - Aiaraldea.eus\nTrenbidearen “irisgarritasuna eta segurtasuna” bermatzeko obrak iragarri dituzte ADIFek eta RENFEk\nErredakzioa 2016-11-10 15:15 Politika Aiaraldea\nGaur eguerdian bildu dira Aiaraldeko EH Bilduko alkateak (Idoia Aginako, Itziar Duoandikoetxea, Jabi Asurmendi eta Natxo Urkixo) RENFE eta ADIF enpresetako ordezkariekin. Eskualdeko trenbideak eta tren-geltokiek dituzten “segurtasun eta irisgarritasun” gabezien inguruan mintzatu dira.\nArakaldoko alkatea den Jabi Asurmendik eginiko adierazpenak:\nHainbat obra iragarri dituzte\nBi enpresetako ordezkariek bileran adierazi dute aurreikusi dutela hainbat obra egitea aipatutako gabezia horiei aurre egiteko. Azaldu dute Aretako geltokian zenbait berrikuntza egingo dituztela, irisgarritasuna eta segurtasuna bermatzeari begira. Iragarri dute baita azpiegituretan eta argiztapenean hobekuntzak egingo dituztela, baina ez dute zehaztu nasa batetik bestera joateko dagoen trenbide gaineko pasabidean zer aldaketa egingo dituzten. Proiektua 2017rako amaitzea aurreikusi dute. Proiektua amaituta aterako lukete egin beharreko obraren lizitazioa.\nLaudioko geltokian igogailu berria jarriko dute\nLaudion ere hainbat obra egingo dituztela jakinarazi dute RENFE eta ADIFeko ordezkariek. Igogailu berri bat jarriko dute, geltokirainoko irisgarritasuna bermatzeko, beste berrikuntza batzuen artean. Obra horren proiektua 2017rako amaituta izatea aurreikusi dute baita.\nEskualdeko gainontzeko geltokietan ere gauzatuko dituzte zenbait berrikuntza. Nasatik trenera bitarteko irisgarritasuna bermatzeko obrak egingo dituzte, besteak beste.


Amorebieta-Etxanoko Udalak diru-laguntzak emango ditu eskolako materiala erosteko - MugalariMugalari\nAmorebieta-Etxanoko Udalak eskolako materiala eskuratzeko herrikoentzat diru-laguntzak ematea onartu du. Datozen asteetan, behin ordenantza indarrean sartu ondoren, Udalak zornotzarrei horren berri emango die, oinarriak azalduz eta eskariak aurkezteko epea zein den esanez. Hezkuntzan aukera berdintasun printzipioa gauzatu dadin, Udalak beharrezkoa ikusten du haur hezkuntza, lehen hezkuntza eta bigarren hezkuntzako ikasleei eskolarako beharrezko materiala eskuratzea errazteko neurriak martxan jartzea.\nHorrela, diru-laguntza hau eskuratu ahal izango dute familiaren errentak 35.000 euro gordin gainditzen ez dituztenek. Lau pertsona edo gehiago dituzten familia unitateentzat muga hori 40.000 eurokoa izango da. Diru-laguntzaren zenbatekoari dagokionez, 20 eta 80 euro artekoa izango da, familia unitate bakoitzaren errentaren arabera. Diru-laguntzen eskaerak Udaleko HAZ-n egin beharko dira urte amaiera arte.


Txina polimero handiko tpu zurdak hortzetako eskuilak gomaren fabrika eta fabrikatzaileak babesten ditu Enyuan\nPolimero altuko tpu zurdak hortzetako eskuilak gomak babesten ditu\nTpu hortz eskuila polimero zurdak belaunaldi berri batekin eta moldaketa teknologia paregabearekin egina. Zurdek punta biribila eta ukitu leuna dute. Oietakoak zaintzen ditu eta eskuila garbitzeko esperientzia erosoa dakar.\nproduktuaren izena Polimero altuko tpu zurdak hortz eskuila\nZurdazko materiala TPU zurdak\nEskuila diametroa 0,20 mm\nGure tpu hortzetako eskuila zurdak segmentatutako dorrez eginda daude, moldaketa teknologia bereziarekin konbinatuta, zurdak leunak eta ukitu leunak dira, aho barrunbeak spa kutsua emanez. Diseinu orokorra freskoa eta sinplea, erosoa eta eskuzabala da\nHortz eskuila bigun batek hortzak garbitu al ditzake?\nAnalisia: hortzetako eskuilen zurdak leunegiak badira, agian ezingo dira garbitu, baina zurdak gogorregiak badira, gomak erraz kaltetuko ditu. Zehazki, hortzetako eskuila aukeratzeko egoeraren arabera egin behar da. Orokorrean, gaixotasun periodontala duten pazienteek zurda biguneko eskuila aukeratu behar dute, periodontala garbitzeko komenigarria dena, eta gaixotasun periodontalik ez dutenek gogortasun ertaina duten hortzetako eskuila aukeratu dezakete.\nDentsitate handiko nanofilamentu molekularra:\npolimero zurdak, filamentu leunak, hortzaren azalera garbitzen laguntzen dute, jatorrizko berrehun hortzak leheneratzen dituzte, ahoa fresko eta osasuntsu mantentzen dute.\nIrristagaitza ez den helduleku ergonomikoa ：\nIrristagaitza ez den eskuilaren heldulekuaren diseinu erosoa, ergonomiarekin, helduleku erosoa eta funtzionamendu erraza\nEroso eskuila eskuila heldulekua ：\nDiseinu sinplea, bizitzaren modaren zentzua txertatu eta, aldi berean, eskuilatzearen indarra malgutasunez menderatzen lagundu gehiegizko indarrak gomak kaltetu ez ditzan.\nHurrengoa: Buru zabaleko hortzetako eskuila biguna\nhamar mila iletako hortz eskuila leunki diseinatuta daude ...


Arrateko Plan Bereziaren parte hartze prozesua: emaitzak — Eibarko Udala\nArrateko Plan Bereziaren parte hartze prozesua: emaitzak\nPlanaren behin betiko idazkia egitean parte-hartze prozesuko ekarpenak hartuko dira kontuan, baita inguruari buruz ezagutza duten elkarte eta erakundeek ateratako ondorioak ere.\nArrate, Santakurutz eta Garagoitxi Babestu eta Zaintzeko Plan Berezirako parte-hartze prozesuaren saioak urtarrilaren 25ean eta otsailaren 1ean izan ziren, eta emaitzak plazaratu ditu Udalak. Guztira, 65 bat pertsonak hartu zuten parte prozesuan, eta Udalak ondorioen berri emango die parte-hartze egunean eman zuten e-posta helbidearen bidez.\nProzesuak bi helburu zituen; batetik, herritarrei plan bereziaren berri ematea eta zer helburu dituen azaltzea; eta bestetik, Arrate, Santakurutz eta Garagoitxirako ideiak taldean lantzea, eta, aproposak izanez gero, plan berezian sartzea.\nHorretarako, parte-hartze prozesuaren lehen saioan Lurraldekoa izeneko tailerra egin zuten, Santakurutz, Izua eta Garagoitxi esparruetarako ideiak lantzeko. Bigarren saioan, berriz, Arraterako ideiak landu ziren bakar-bakarrik.\nHerritarrek saioetara ekarritako ideiei esker, begi bistan geratu zen inguruan badaudela benetan kontuan hartu beharreko elementuak, haien inguruko iritzi oso baikorra baitzuten herritarrek; hala nola, paisaiaren edertasuna, abeltzantzak eta artzantzak inguruari egiten dioten ekarpena, inguruari bere horretan eusteak duen garrantzia, jolaserako dauden guneak eta lur horietan barrena egin daitezkeen ibilbideak, besteak beste memoria historikoaren ingurukoa. Baina, hobetu beharra duten alderdiak ere nabarmendu zituzten herritarrek: egoera txarrean daudela bide batzuk, txoko batzuetan garbiketa egin beharra dagoela eta hainbat gunetan mantenu falta dagoela.\nParte-hartze prozesuan bildutako emaitzak plan bereziaren hasierako onarpena izendatuko den idazkia prestatzeko erabiliko dira, eta teknikarien taldea horretan dabil dagoeneko.\nMartxoaren 16an, emaitzen berri jaso zuen Arrate, Santakurutz eta Garagoitxiko Plan Bereziaren Kontsulta Taldeak. Talde hori berariaz sortu zen, beren ideiak eta ezagutzak planaren diseinura eta garapenera ekar zitzaten. Talde horretan planeko lursailetan interesak dituzten taldeak eta elkarteak daude, eta espazioaren ezagutza handia dute: Andirao (Eibarko Baserritarren Elkartea), Club Deportivo Eibar, mendi taldea, Debemen, Debegesa, planak barne hartzen dituen inguruetan dauden aisialdi-tokietako eta jatetxetako titularrak eta Udaleko teknikariak eta alderdi politikoen ordezkariak.\nHorrez gain, eta plan bereziak ahal beste ekarpen eta ikuspegi izan ditzan –denak baitira garrantzitsuak-, planaren arduradun diren Udaleko teknikarien taldeak bilera gehiago egingo ditu inguruak ezagutzen dituzten beste eragile batzuekin: Arrate Irratia, Gotzaindegia, basogintzarekin eta nekazaritzarekin lotutako erakundeak, eskualdeko basozaina, herritar partikularrak, etab. Bilera batzuk egin dituzte honezkero eta beste batzuk aurki egingo dituzte.\nEkar dezagun gogora babes eta zaintza plan berezia Eibarko Udalak sustatu duela, inguru horretako hiri-antolamenduko plan orokorraren atal gisa. Helburu nagusia da inguru hori babesteko araudia sortzea eta bertan egin litezkeen esku-hartzeak bideratzea, kontuan hartuta eibartarrek oso maite dutela tokia eta Eibarko birikatzat hartzen dutela. Esparruak lurzoru ez urbanizagarri 320 hektarea ditu, haietatik 300 jabe pribatuenak dira eta 20 Udalarenak.\nArrate, Kalamua eta Santakurutz: Plan Berezia herritarren esku\nArrate-Santakurutz-Kalamua inguruaren Babes eta Kontserbaziorako Plan Berezia abian jarriko da Eibarren\netiketak: Plan Berezia, Arrate, emaitzak


Grazietako bat | Kultura | Berria\nEz dago eskulturarik, edozein zuhaitzen edertasunera hurbiltzen denik. Bekaitz dut ausardia inozente hori, dioena ezen urliak, zerbait egiteko (poesia, kasu), beste era bat dakarrela. Izandako era guztiak ezagun balitu bezala. Edertasuna da zerbaiti begiratzea azken aldia bailitzan. Poesia dabil ezinezkoaren exaltaziotik inexistentearen gutiziara. Hori arte ona al da? Zergatik ez? Nik ez dakit azaltzen nola idazten den ondo. Bakarrik dakit ondo idazten. Omisioa testua bezain garrantzitsua da. Baina ez dakit hori ere ondoegi dakidan.\nVivaldi, Mozart, Beethoven, Lizt, Verdi, Berlioz, Aita Donostia, Stravinsky, Guridi, Grieg, Arriaga... Entzuten eta identifikatzen ditut. Ez naiz gauza, ordea, diferentzia azaltzeko. Edo banaiz, baina irakurlea ez da gauza izango pertsonaia identifikatzeko nire azalpen on eta konpetenteetatik. Madame Bovary banekus, ez nuke ezagutuko. Ez zen, ba, Flaubert gutxi eta nolanahi saiatu hura deskribatzen!\nEzagutzen ditudan pertsonak, antz-antzekoak izan arren, argi eta bereiz identifikatzen ditut, erabat ezberdinak bailiran. Baina ez dakit diferentziak azaltzen. Edo badakit, baina irakurleak, nire azalpen zehatzetatik, ezingo ditu irudikatu. Irudikatuko duena da bere irudimenak damaiona. Orduan zertarako balio dute hitzek? Susmoa dut hitzek hitz egiteko bakarrik balio dutela. Onenean, engainu bat sortzeko. Bukatzen dena ez da zeresana, hitz egiteko gogoa baizik.\nNorbaitek, dagoeneko, utzia du zutabea. Ez naiz harritzen. Orain askeago jarrai dezaket. Guztiz aske, neu bakarrik geratzea lortzen dudanean. Orduantxe hasten da nire une kritikoa. Zapuzten bainau nire burua ados egoteko moduko gauzak esateak. Nire burua desados egoteko moduko gauzak esatean, berriz, derrotaturik sentitzen naiz. Ez, ez! Ez da behar psikologorik. Adimenaren grazietako bat da.


Helburu zehatzetarako ingelesa - Hezkuntza Elebidunaren Institutua\nHasiera Programak Programazio bereziakHelburu zehatzetarako ingelesa\nHelburu espezifikoetarako ingeleseko ikastaroak komunikazio eraginkorra lortzeko beharrezkoak diren hiztegian eta hizkuntza trebetasunetan oinarritzen dira. Zentratu hobetzeko behar duzun hizkuntza trebetasun espezifikoa - Gramatika • Idazkera • Mintzamena • Entzumena • Irakurketa. Ikasi zure industriarako behar duzun ingelesa: medikuntza, petrolioa / gasa, ostalaritza eta gehiago! Taldeko eta partikularreko ikasgaiak eskuragarri.\n© Copyright 2022 Hezkuntza Elebiduna Institutua


Futboleko selekzio nazionalaren izena Euskal Herria izaten jarraitu dadin, EAk euskal futbolariei babesa adierazi die | EA - Eusko Alkartasuna\nHasiera » Gaurkotasuna » Futboleko selekzio nazionalaren izena Euskal Herria izaten jarraitu dadin, EAk euskal futbolariei babesa adierazi die\nFutboleko selekzio nazionalaren izena Euskal Herria izaten jarraitu dadin, EAk euskal futbolariei babesa adierazi die\nEusko Alkartasunak euskal futbolarien aldarrikapenarekin bat egiten du eta futboleko selekzio nazionala Euskal Herria izena izan behar duela berretsi du. Era berean Euskal Federazioari bere jarrera aldatu dezan eskatzen dio.\nEusko Alkartasunak euskal futbolarien aldarrikapenarekin bat egiten du eta futboleko selekzio nazionala “Euskal Herria” izena izan behar duela berretsi du. Era berean Euskal Federazioari bere jarrera aldatu dezan eskatzen dio.\nEuskal futbolariek plazaratu duten aldarrikapena zuzena dela uste du Eusko Alkartasunak, zalegoak zazpi herrialdez osatutako nazioa defendatzen duelako. Horregatik, alderdi abertzaleak ez du Euskal Federazioaren jarrera ulertzen, “iaz lortutako akordioa, futbolari eta zalegoaren gustukoa izan zena, apurtu nahi baitu orain”.\nAzkenik, Eusko Alkartasunak datorren abenduaren 23rako aurreikusita zegoen Gabonetako ohiko partida –aurten Iranekin- jokatu ahal izatea espero eta nahi du.